Артур Геворкян ва Рўзиқул Бердиев – август ойи лауреатлари! / CHAMPIONAT.asia\nАртур Геворкян ва Рўзиқул Бердиев – август ойи лауреатлари!\nЎзбекистон Чемпионатининг август ойидаги энг яхши ўйинчиси ва мураббийини аниқлаш бўйича ўтказилган сўровномада «Насаф» вакиллари – туркманистонлик ярим ҳимоячи Артур Геворкян ва жамоа бош мураббийи Рўзиқул Бердиев ғолиб чиқди.\nЎзбекистон чемпионатининг август ойидаги энг яхши футболчиси ва мураббийини аниқлаш бўйича ОАВ ходимлари, журналистлар ўртасида 2 сентябрь, душанба куни бошланган сўровнома 7 сентябрь, шанба куни якунига етди. Сўровнома натижаларига кўра, журналистлар жами 12 нафар мураббий ва 17 нафар футболчига овоз беришди.\nАвгуст ойи давомида Қаршининг «Насаф» жамоаси Олий Лига баҳслари доирасида тўртта ўйин ўтказди, шунингдек, Ўзбекистон Кубоги ярим финали жавоб учрашуви доирасида ўз майдонида «Пахтакор»ни қабул қилди. Эътиборли томони, ушбу учрашувларнинг барчасида Рўзиқул Бердиев шогирдларининг қўли баланд келди. Ўтказилган бешта ўйинда «Насаф» рақиблари дарвозасига жами 13та гол уриб, ўз дарвозасидан тўртта тўп олиб чиқди. Ушбу ғалабалар самараси ўлароқ, Рўзиқул Бердиев жамоаси кетма-кет учинчи мавсум Ўзбекистон Кубоги финалига йўл олди, шунингдек, Олий Лига мусобақа жадвалида «Бунёдкор» билан бирга қўшпешқадамликни юзага келтирди.\nЭътиборли томони, ўтказилган бешта ўйиннинг барчасида «Насаф» етакчиси Артур Геворкян ўйинларнинг ҳақиқий қаҳрамонига айланди. Жумладан, Олий Лига доирасидаги «Гулистон» (3:1) ва «Сўғдиёна»га (4:2) қарши ўйинларда Геворкян жами 3та гол урди; «Қизилқум» (0:1) ва «Динамо»га (1:3) қарши сафар ўйинларида эса жамоасининг барча голларига ҳаммуаллифлик қилди. Шунингдек, Ўзбекистон Кубоги ярим финал жавоб ўйини доирасида «Пахтакор»га қарши кечган мураккаб баҳсда айнан Геворкян томонидан аниқ амалга оширилган икки пенальти «Насаф»га муваффақият келтирди. Шундай қилиб, Геворкян август ойи давомида жамоасининг 13 голидан 5тасига муаллифлик қилиб, яна шунча голига ҳаммуаллифлик қилди.\nОй мураббийи ва футболчисини аниқлаш бўйича ўтказилган сўровномада Рўзиқул Бердиев ҳам, Артур Геворкян ўз рақобатчиларини катта фарқ билан ортда қолдиришга муваффақ бўлди – «Насаф» устози сўровномада иккинчи бўлган «Олмалиқ» бош мураббийи Игорь Шквириндан 9 баллга ўзиб кетган бўлса, август ойида «Олмалиқ» жамоаси қаҳрамонларидан бири бўлган ҳужумчи Зафар Полвонов Геворкяндан нақ 13 балл кам тўплади. Эътиборли томони, «Насаф» бош мураббийи кетма-кет тўртинчи маротаба «Ой мураббийи» деб топилмоқда, Артур Геворкян эса бунгача май ва июнь ойларида тенгсиз деб топилганди.\n«Ойнинг энг яхши ўйинчиси» сўровномаси август ойи кучли бешлиги:\n1. Артур Геворкян («Насаф») – 32 балл.\n2. Зафар Полвонов («Олмалиқ») – 19 балл.\n3. Александр Пишур («Бунёдкор») – 14 балл.\n4. Илҳом Юнусов («Насаф») – 13 балл.\n5. Жамшид Искандеров («Пахтакор») – 8 балл.\n«Ойнинг энг яхши мураббийи» сўровномаси июль август кучли бешлиги:\n1. Рўзиқул Бердиев («Насаф») – 35 балл.\n2. Игор Шквирин («Олмалиқ») – 26 балл.\n3. Миржалол Қосимов («Бунёдкор») – 22 балл.\n4. Амет Мемет («Нефтчи») – 10 балл.\n5. Мурод Исмоилов («Пахтакор») – 7 балл.


08:57 16.11.2019 (Янгиланган 09:01 16.11.2019)\nРўйхатга олинган етти юз эллик номзоднинг 310 нафари ёки 41,3 фоизи хотин-қизларни ташкил этади. Бу беш йил олдин парламент сайловларидагидан қарийб 10 фоиз (31,8) кўп.\nТОШКЕНТ, 16 ноя - Sputnik. Ўзбекистон Марказий сайлов комиссияси Олий Мажлисга бўлиб ўтадиган парламент сайловларига номзодларни рўйхатдан ўтказди.\nИз личного архива Шерзода Кудратходжаева\nДепутатликка номзодлар бешта сиёсий партияни тақдим этмоқда: булар Ўзбекистон Либерал-демократик партияси (ЎзЛиДеп), Ўзбекистон Халқ-демократик партияси (ЎХДП), "Миллий тикланиш" демократик партияси, "Адолат" социал-демократик партияси ва Экологик партия вакилларидир.\n"Ҳар бир партиядан 150 нафардан рўйхатга олинган жами 750 номзоднинг барчаси олий маълумотли. Шулардан 310 нафари ёки 41,3 фоизи хотин-қизлардир. Бу 2014 йилнинг декабрида ўтган парламент сайловларидагидан қарийб 10 фоиз (31,8) кўпдир", - деб қайд этилган хабарда.\nНомзодлар орасида ҳуқуқшунослар - 6,9, иқтисодчилар – 19,1, шифокорлар – 12,4 фозини ташкил этади. Депутатлик мандати учун бир академик, 22 фан доктори ва 52 фан номзоди кураш олиб боради.\nМосквада Олий Мажлис сайловлари қандай ўтади\nНомзодлар сафида навқирон авлод вакиллари сезиларли даражада кўпайган: 25-40 ёшдагилар 32,2 %ни ташкил қилади.\nРўйхатга олинган депутатликка номзодларнинг рўйхати матбуотда эълон қилинади. Депутатликка номзодлар рўйхатга олиниши билан сайлов жараёнининг янги, янада муҳим босқичи – сайловолди ташвиқоти бошланади.\nЭслатиб ўтамиз, Марказий сайлов комиссияси 2019 йил 22 декабрни - Ўзбекистон Республикаси Олий Мажлиси Қонунчилик палатаси депутатлари ва маҳаллий кенгашлар депутатлари сайлови куни деб белгилаган. Сайлов кампанияси 20 сентябрдан бошланиши эълон қилинган эди.


20 апрел 2021, Тошкент вақти: 09:40\nРоссия ва АҚШ президентлари тез орада ядровий қуролларни қисқартириш борасида келишувга эришиш ниятидалар.\nЮқори лавозимли Кремл расмийсига асосланиб Ассосиэйтед пресс ахборот агентлигининг билдиришича, узоқ масофага учадиган ядровий ракеталарни қисқартириш бўйича 1991 йилда имзоланган СТАРТ номли шартноманинг ўрнини эгаллайдиган янги келишувнинг “барча ҳужжатлари” бўйича келишиб олинган.\nАммо Оқ Уй икки томон келишувга эришишга “жуда яқин” эканини айтди. Оқ Уй матбуот котиби Роберт Гиббс мухбирларга томонлар келишувга эришиш арафасида эканини, аммо музокаралар ҳали тугамаганини айтди.\n- Биз, менимча, СТАРТ шартномаси бўйича келишувга эришишимизга жуда оз қолди. Аммо президент Барак Обама ва россиялик ҳамкасби Дмитрий Медведев яна бир марта бу борада сўзлашмагунча, келишувга эришмаймиз, деди Оқ Уй вакили.\nАҚШ ва Россия расмийлари қарийиб бир йилдан бери янги шартнома борасида музокара олиб бормоқда. Дастлаб янги келишув 1991 йилги битмнинг муддати декабр ойида тугашидан олдин имзоланиши назарда тутилган эди. Аммо бунга эришишнинг имкони бўлмади.\nАҚШ президенти Барак Обама ва Россия президенти Дмитрий Медведев ўтган йил апрелида муддати тугаётган битмни янгиси билан алмаштириш борасида музокаралар бошлашга келишиб олган. Июл ойида эса томонлар ядровий қуроллари сонини кескин камайтиришга рози бўлган.\nАҚШ ва Россия ўз ядровий каллаклар сонини чорак қисмга, яъни 2 минг 200 тадан 1 минг 600 тага, ядровий бомбалар ва қанотли ракеталар сонини 1 минг 600 тадан 800 тага қисқартиришга келишган.\nАҚШ президенти Барак Обама ўтган йил апрел ойида Чехия пойтахти Прагадаги чиқишида дунё қандай қилиб ядровий қуролдан холос бўлиши ҳақидаги фикрини бундай баён қилган:\n- Ядровий қуролни ишга солган ягона давлат сифатида АҚШ ҳаракат қилиш учун маънавий масъулиятга эга. Бу вазифани якка ўзимиз уддалай олмаймиз. Аммо биз бу ҳаракатга етакчилик қилишимиз ва уни бошлашимиз мумкин. Бугунги фурсатдан фойдаланиб, мен шуни таъкидламоқчиманки, Америка дунёда тинчлик ва хавфсизликка ядровий қуролларсиз эришиш ниятида, деган эди президент Барак Обама.\nМузокараларда олдинга силжиш бўлгани ҳақида гап-сўзлар тарқалган бир пайтда Россия ва АҚШ расмийлари икки президент янги битмни икки ҳафта ичида, аниқроғи 8 апрел куни Прага шаҳрида имзолашни режалагани айтилмоқда.\nДмитрий Медведев 6 – 7 апрел кунлари Чехияга қўшни бўлган Словакияга сафар қилади.\n11 – 12 апрел кунлари АҚШ президенти Барак Обама глобал ядровий хавфсизлик бўйича 44 давлат раҳбарларининг Вашингтонда бўладиган саммитига мезбонлик қилади.\nЎша саммитга қадар Россия билан имзоланган шартнома Барак Обаманинг ядровий қуролларини қисқартириш ва охир оқибат уларни йўқ қилиш мақсадига эришишида қудратли тимсолга айланиши айтилмоқда.


Ҳадис илми: Сиқанинг зиёдаси билан шоз орасидаги фарқ | Azon.uz - Ахборот-таҳлилий портал\n832 17:00 22.09.2020\nМаълумки, бу икки ишлардан бири тўғрисида гапирилса, иккинчисини ҳам зикр қилишга тўғри келади. Бу ҳақида бироз олдин ҳам “Шоз ва сиқанинг зиёдаси” мавзусида гап ўтди. Демак, булар ўртасидаги муносабат жуда мустаҳкам. Қачон ҳадиснинг ривояти муҳаддислар ва фақиҳлар наздида ўзларининг қоидаларига биноан таҳқиқ қилиб чиқилгандан кейин икки жамоа наздида мардуд ҳисобланган шозликдан саломат бўлса, “Сиқанинг зиёдалиги”га ўтиб кетилади. Уларга кўра бу мақбудир.\nИкки мазҳаб истелоҳлари орасини таққослаш:\nҲанафий ва муҳаддислар зиёдаликни бир неча шартлар билан қабул қиладилар.\nА) Зиёдалик зиёда бўлмаганига зид келмаса;\nБ) Эшитиш мажлиси ҳар хил бўлса;\nВ) Мажлис ҳолати номаълум бўлса;\nГ) Хилоф келувчилар бу каби зиёдаликдан ғафлатда қолсалар.\nҲанафий ва муҳаддислар зиёдаликни агар эшитиш мажлиси битта бўлса ёки хилоф келувчилар ўша зиёдаликдан ғафлатда қолишлари тасаввур қилинмайдиган даражада кўп бўлганларида қабул қилмайдилар.\nА) Зиёдаликда бир тур зидлик бўлса, зоҳир гап – буларнинг ўртаси муораза келди, дейилади. Ҳанафийлар таржиҳ қоидасини ишлатсалар, муҳаддислар саҳиҳ гапга кўра, уни қабул қилаверадилар.\nБ) Сиқаларнинг исноддаги зиёдалиги мурсални мавсул қилиш ёки мавқуфни марфуъ қилиб зиёда қилиши ҳанафийлар наздида мақбул. Уларнинг ўртасида мавсул ва мурсал орасида ўзаро зидлик асло йўқ. Чунки буларнинг наздида бу иккиси баробар. Аммо марфуъ ва мавқуф ҳадисга келсак, ҳанафийлар наздида ҳукм марфуъга берилади. Мавқуф ривоят эса марфуъ ривоятни таъкидловчи деб қаралади.\nМуҳаддислар катта жамоаси (мурсал билан мавсул ўртасидаги) зиёдаликнинг мардуд эканини айтишган. Баъзилар эса таржиҳ қоидасини устун кўрганлар. Шунда ҳукм кўпроқ ривоят қилинганига ёки ҳофизроғига кўра бўлади.\nВ) Муҳаддислар наздида сиқаларнинг матндаги зиёдалиги мақбулдир, башарти бошқа сиқалар ривоятига тескари келмаса. Ҳанафийлар наздида эса бу зиёдалик мақбул бўлиб, ҳадиснинг махражи битта бўладими (битта саҳобадан тахриж қилинганми) ёки иккита бўладими (ҳар хил ровийдан тахриж қилинганми) фарқи йўқ. Лекин иккита бўлган вақтда ҳар икки ҳадисга амал қилинаверади. Бу билан ом хосланиб, мутлақ қайдланиб қолмайди.\nҲадис илми Ҳанафий Уламолар Махсус Мақолалар\nҲадис илми: Санаддаги зиёдалик\n231 19:21 20.09.2020\n460 14:00 18.09.2020\nҲадис илми: шайх Абу Ғудда раҳматуллоҳи алайҳнинг таълиқи\n644 22:55 17.09.2020\nҲадис илми: Ибн Таймия ва Баҳрулулум Неъматуллоҳ Аъзамийнинг саҳиҳ ҳадисларга муносабати\n921 18:20 16.09.2020\nҲадис илми: Оҳод хабар ҳақида ҳанафийлар йўли\n338 12:52 13.09.2020


Ўзбекистонликлар 2011 йилги Green Card ютуғи бўйича бешинчи\nЎзбекистондаги АҚШ элчихонасининг Консуллик бўлими раҳбари Дэвид Миконинг айтишича¸ Америкада яшаш ва ишлаш ҳуқуқини берувчи Green Cardнинг 2011 йилги лотереяси ғолиблари сони бўйича Ўзбекистон 5-ўринни эгаллаган.\n2012 йил лотереяси учун ҳужжат топшириш жараëни бошлангани муносабати Тошкентда ўтказилган матбуот анжуманида консулнинг айтишича¸ 2011 йилги ўйинда қарийб 4800 нафар Ўзбекистон фуқароси Green Card ютиб олишга муваффақ бўлган.\nКонсулнинг айтишича¸ ҳужжатлардаги айрим ноқисликлар¸ бундан ташқари айрим ютуқ чиққанларнинг виза учун келмаслиги оқибатида¸ АҚШда доимий яшаш ҳуқуқи 3500 нафарга яқин ўзбекистонликка берилади¸ холос.\nАҚШга доимий жўнаб кетиш учун йўл очадиган Иммиграция визаси нархи¸ ҳозирда киши бошига 819 АҚШ долларини ташкил этади.\n2011 йилги лотерея ютуқлари бўйича биринчилик нигерияликларга тегишли ва ўтган йилги ўйин натижалари бўйича уларнинг 6000 нафарига Green Card теккан. Биринчи ўнликка кирганлар ичида ганаликлар (5800)¸ украиналиклар (5790)¸ эфиопияликлар (5500) ва кенияликлар (4700) бор.\nҲар йил октябр ойида АҚШ Давлат департаменти томонидан ўтказиладиган Green Card лотереяси натижасида жами 50 минг хорижийга Америкада доимий яшаш ҳаққини берувчи Иммиграция визаси тақдим этилади.


Либериянинг муваққат бошлиғи Мозес Бла, исёнчилар вакилига вице-президент лавозимини тавсия этмоқчи.\nАмериканинг Си-Эн-Эн телекомпаниясига берган интервьюсида Мозес Бла исёнчиларни қуролларни топширишга ва мамлакатда тинчлик ўрнатиш жараёнида иштирок этишга чақирди.\nАҚШ Давлат котиби Колин Пуэлл яқин кунларда Либерия пойтахти Монровияга Америкадан ҳарбий вакил келишини маълум қилди. Унга кўра, вакил мамлакатга инсонпарварлик ёрдамини етказиш режасини амалга ошириш устида иш олиб боради.\nЛибериянинг собиқ раҳбари Чарльз Тейлор кеча иҳтиёрий равишда мамлакатни тарк этди.


Қозоғистон Ўзбекистон билан ўзаро савдони 10 млрд долларга ошириш бўйича қатор битимлар тузишни режалаштирмоқда — Review.uz\nЙирик лойиҳа “Марказий Осиё” халқаро савдо-иқтисодий ҳамкорлик маркази (МЦТЭС) лойиҳасининг ишга туширилиши бўлади.\nҚозоғистон Ўзбекистон билан ўзаро савдони 10 миллиард долларга ошириш, шунингдек, инвестициявий муносабатлар, савдо, саноат кооперацияси ҳамда транспорт ва логистика соҳасини ривожлантириш бўйича қатор битимлар тузишни режалаштирмоқда.\nУшбу масалалар Қозоғистон Республикаси савдо ва интеграция вазири Б.Султанов бошчилигидаги делегация билан кенгайтирилган учрашувда ҳал қилинди.\nИкки томонлама савдони ривожлантириш масалалари Қозоғистон савдо ва интеграция вазири Бахит Султонов, Ўзбекистон бош вазири Абдулла Арипов, Инвестициялар ва ташқи савдо вазири Сардор Умурзоқов, Транспорт вазири Илҳом Махкамов ва Қишлоқ хўжалиги вазири Жамшид Хўжаев учрашувида муҳокама қилинди.\nТомонлар “Марказий Осиё” халқаро савдо-иқтисодий ҳамкорлик маркази (МЦТЭС) лойиҳасини амалга ошириш жараёнини муҳокама қилдилар.\n- Биз ушбу марказни Қозоғистон ва Ўзбекистон чегарасидаги савдо-саноат марказларининг ягона экотизими ва Марказий Осиё минтақасидаги асосий юк ташиш маркази деб биламиз, – деди Бахит Султонов.\nБундан ташқари, ушбу Марказнинг саноат йўналиши бўйича келишувга эришилди ва бу икки мамлакат ўртасида саноат кооперациясини ривожлантиришга имкон беради.\nВазирлар Қозоғистон инвесторлари ҳисобидан Ўзбекистонда қўшимча 3та улгуржи-тақсимловчи марказини (ОРЦ) қуриш, қўшни республиканинг шимолий вилоятларида ўзбек бизнеси томонидан худди шундай марказларни ташкил этиш имкониятларини муҳокама қилди.\nҚорақалпоғистон Республикаси қайси давлатлар билан кўпроқ савдо қилади?


Telegram стикерлар яратиш бўйича 20 минг доллар мукофот жамғармасига эга танлов эълон қилди\n21:01 / 11.02.2016\nTelegram мессенжери стикерлар яратиш бўйича рассомлар орасида 20 минг доллар мукофот жамғармасига эга танлов эълон қилди. Танлов 11 февралдан 25 февралгача давом этади. Танловда иштирок этиш учун намуна сифатида 2-3 та стикер чизиш етарли бўлади.\nTelegram танлов доирасида камида 250 та стикерга ҳақ тўламоқчи (ҳар бир стикер учун тахминан 80 доллар ёки бир тўплам учун 1200 доллар). Танлов ғолибларига Telegram билан ҳамкорликни давом эттириш таклиф қилинади.\nЭнг яхши стикерлар Telegram функцияларини виртуал ўрганиш давомида фойдаланувчиларга ўрнатиш учун таклиф қилинади.\nБундан бир кун аввал "ВКонтакте" ижтимоий тармок учун стикерлар яратувчи янги муаллифни қидириш бўйича танловни эълон қилди, чунки ижтимоий тармоқнинг аввалги рассоми Андрей Яковенко Telegram билан доимий ҳамкорлик қилиши сабабли ижтимоий тармоқдан кетган. "ВКонтакте" танлови финалчилари мукофот сифатида iPad Pro планшети (799 доллардан 1079 долларга туради) оладилар.


Тошкентда ўз боласини $5 мингга сотаётган она қўлга олинди - UzNews.uz\nТошкентда ўз боласини $5 мингга сотаётган она қўлга олинди\n3 ойлик чақалоғини сотмоқчи бўлган она тезкор тадбир орқали ушланди.\nТошкент шаҳар ИИББга мурожаат қилган аёл, Тошкент шаҳрида истиқомат қилувчи 21 ёшли Наталья Ф. ўзининг 3 ойлик боласини 5 минг AҚШ долларига сотаётганини маълум қилди.\nТошкент шаҳар ИИББ тезкор ходимлари прокуратура ходимлари билан биргаликда тезкор тадбирлар ишлаб чиқиб, уларни амалга оширдилар. Натижада, Наталя Ф. у билан бирга яшовчи 24 ёшли Aлександр З. чақалоқ эвазига пул олаётганларида қўлга олиндилар.\nҲозирда тўпланган материаллар қонуний чоралар кўрилиши учун Юнусобод тумани прокуратурасига топширилгани маълум қилинди.


Ўзбекистонда 30 декабрь куни кузатиладиган об-ҳаво маълумоти эълон қилинди\n29.12.2020 | 16:53\n«Ўзгидромет» 30 декабрь, чоршанба куни кутилаётган об-ҳаво маълумоти эълон қилди.\nТошкент шаҳрида ҳаво бироз булутли бўлади, вақти—вақти билан ўзгариб туради, ёғингарчилик кутилмайди. Кечаси ва эрталаб туман тушиши мумкин. Шамол шарқдан 3–8 метр/секунд тезликда эсади. Ҳарорат кечаси 4–6 даража совуқ, кундузи 0–2 даража илиқ бўлади.\nҚорақалпоғистон ва Хоразмда ҳаво бироз булутли бўлади, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади. Ҳарорат кечаси 8–13 даража совуқ, кундузи 3 даража совуқ, 2 даража илиқ бўлади.\nБухоро ва Навоий вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади. Ҳарорат кечаси 3–8 даража совуқ, кундузи 0–5 даража илиқ бўлади.\nТошкент, Сирдарё, Самарқанд, Жиззах вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади. Ҳарорат кечаси 3–8 даража совуқ, кундузи 3 даража совуқ, 2 даража илиқ бўлади.\nҚашқадарё ва Сурхондарё вилоятларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 7–12 метр/секунд тезликда эсади. Ҳарорат кечаси 3–8 даража совуқ, кундузи 0–5 даража илиқ бўлади.\nАндижон, Наманган, Фарғона вилоятларида ҳаво ўзгариб туради, ёғингарчилик кутилмайди. Баъзи жойларга туман тушиши мумкин. Шамол шарқдан 5–10 метр/секунд тезликда эсади. Ҳарорат кечаси 3–8 даража совуқ, кундузи 3 даража совуқ, 2 даража илиқ бўлади.\nРеспубликанинг тоғли ҳудудларида ҳаво бироз булутли бўлади, баъзи жойларда ўзгариб туради, ёғингарчилик кутилмайди. Баъзи жойларга туман тушиши мумкин. Қор кўчиши хавфи бор. Шамол шарқдан 7–12 метр/секунд тезликда эсади. Ҳарорат кечаси 8–13 даража совуқ, кундузи 1–6 даража совуқ бўлади.


Ургутда гиёҳвандлик савдосига чек қўйилди - zarnews.uz\nУргут туманида ўтказилган назорат харид тадбири давомида 2020 йил 25 февраль куни тахминан соат 17:00 ларда, Ургут тумани, Бешкапа-1 маҳалласида яшовчи, 42 ёшли О.П. 0,94 грамм “опий” гиёҳвандлик воситасини 750.000 сўм эвазига қонунга хилоф равишда сотган вақтида тадбир иштирокчилари томонидан ушланган.\nМазкур ҳолат юзасидан Ургут тумани бўйича ИИО ФМБ ҳузуридаги тергов бўлими томонидан Ўзбекистон Республикаси Жиноят кодексининг 273-моддаси 2-қисми билан жиноят иши қўзғатилиб, тергов ҳаракатлари олиб борилмоқда.\nБу Ўзбекистон Республикаси ИИВ ҳузуридаги тергов департаменти хабар берди.\nТеглар: Ургут Гиёҳвандлик воситалари савдоси\nЖомбойлик 96 ёшли қариянинг томорқасида 122 туп гиёҳвандлик ўсимликлари етиштираётганлиги аниқланди


Деривацион формулалар 1446981985 62088\nDownload 352,5 Kb.\nHajmi 352,5 Kb.\nOMONDOV NABIRASI SHAXBOS ШАРТНОМАСИ, Samarqand viloyati Kattaqo, f1J86MdfXK7lxqw1TyvlNfSzjEyd89boTHkeUhFW, 1474632322 64950, 1484125902 67415, 1576494530, 1576494530, 1 Xorazm, Baqtriya va So’g’diyona haqida ma’lumot berilmagan asa-fayllar.org, 1 Xorazm, Baqtriya va So’g’diyona haqida ma’lumot berilmagan asa-fayllar.org, titulka, 15-mavzu, Abdusattarov Sardor Ikrom o`g`li, I, optika\nБиз сиртнинг биринчи ва иккинчи квадратик формалари орасидаги боғланишларни кўрсатамиз. Регуляр Ф сирт нуқта атрофида регуляр параметрлаш усули билан берилган бўлсин. Ҳосил бўладиган формулаларни ихчамлаш учун тензор ҳисоб-китобдаги белгилашлардан фойдаланамиз. Бунинг учун белгилашларни киритамиз. Бундан ташқари биринчи квадратик форма матрицаси элементларини лар билан, иккинчи квадратик форма матрицаси элементларини лар билан белгилаймиз. Демак,\nЙиғиндиларда агар биронта индекс þқорида ва пастда бир хил марта учраса бу индекслар бўйича йиғинди белгисини ташлаб ёзамиз. Мисол учун\nЭнди да ва векторларни базис сифатида олиб, ва векторларни бу базис векторлар ёрдамида чизиқли ифодалаймиз:\nБу ерда . Агар биринчи тенгликда бўлса\nтенглик ҳосил бўлади.\nАна шу ёзилган (1) формулаларда ва , , функциялар (коэффициентлар) фақат биринчи ва иккинчи квадратик формалар коэффициентлари орқали ифодаланишини кўрсатамиз. Бунинг учун тенгликни векторга скаляр кўпайтирамиз ва\nтенгликларни ҳисобга олиб\nтенгликни ҳосил қиламиз.\nЭнди тенгликни га скаляр кўпайтирамиз ва\nтенгликларни ҳисога олиб\nтенгликни ҳосил қиламиз. Бу тенгликни одатдаги кўринишда ёзсак\nсистемани ҳосил қиламиз. Бу системадан бўлганлиги учун коэффициентларни топиш мумкин. билан матрицанинг элементларини белгилаймиз. Шунда тенгликни\nкўринишда ёза оламиз. Бундан фойдаланиб, (2) тенгликни га кўпайтириб ва j индекс бўйича йиғиб, қуйидаги формулаларни ҳосил қиламиз: . Бундан тенглик келиб чиқади.\nМисол учун да\nни ҳосил қиламиз. Бу ерда\nбўлади. Шундай қилиб, , функцияларни топдик. Энди\nтенгликни векторга скаляр кўпайтириб\nтенгликни ҳосил қиламиз. Бу ерда эканлиги маълум. Биз (1) системадаги коэффициентларни топмоқчимиз. Бунинг учун белгилашни киритиб\nтенгликни ҳосил қиламиз. Энди\nтенгликни бўйича дифференциаллаб\nБу тенгликни функциялар орқали ёзсак\nкўринишда бўлади. Бу тенгликда индексларни айлантириб яна иккита тенгликни ёзамиз\nЭнди (4) тенгликдан (5) тенгликларни айириб\nтенгликни ҳосил қиламиз. Бу ерда тенгликни ҳисобга олиб (6)ни қуйидагича ёзамиз\nтенгликни ҳосил қиламиз. Энди функцияларни топа оламиз. Бунинг учун (3) ни га кўпайтириб индекс бўйича йиғсак\nДемак, формулани ҳосил қилдик. Ниҳоят (7) тенгликни га кўпайтириб j индекс бўйича йиғамиз ва натижада\nформулани ҳосил қиламиз. Бу (8) формула бизга 6 та функцияларни топиш имконини беради. Мисол учун да\nтенгликни ҳосил қиламиз. Þқоридаги (8) формуладан кўриниб турибдики, функциялар фақат биринчи квадратик форма коэффициентлари ва уларнинг ҳосилалари орқали ҳисобланади. Ниҳоят (1) формуладаги ҳамма коэффициентлар топилди. Энди (1)ни қуйидаги кўринишда ёза оламиз:\nБу формулалар деривацион формулалар деб аталади. Деривацион формулаларни биринчи ва иккинчи квадратик формалар орасидаги боғланишни топиш учун ишлатамиз. Бунинг учун\nтенгликларни ёзиб, , , , функцияларни деривацион формулалар ёрдамида ифодалаймиз. Шунда (10) тенгликлар\nкўринишга келади. Бу тенгликларда дифференциаллаш амалини бажариб\nтенгликларни ҳосил қиламиз.\nБу тенгликларда яна бир марта деривацион формулалардан фойдаланамиз. Шунда векторлар чизиқли эркли бўлганлиги учун улар олдидаги коэффициентларни нолга тенглаштириб\nмуносабатларни ҳосил қиламиз. Бу муносабатлардан биринчиси Гаусс тенгламаси, иккинчи Петерсон-Кодацци тенгламалари деб аталади. Гаусс тенгламасини га кўпайтириб индекс m бўйича йиғайлик:\nШунда ўнг томондаги ифода\nкўринишга келади. Бу ерда бўлганда\nДемак, Гаусс эгрилиги К фақат биринчи квадратик форма коэффициентларига боғлиқ экан. Бу эса унинг изометрик акслантиришларда ўзгармай қолишини кўрсатади.


«Милан» «Рома» собиқ дарвозабони билан келишувга эришди\n«Рома» клуби собиқ дарвозабони Антонио Миранте фаолиятини «Милан»да давом эттиради, дея ёзмоқда Football Italia.\n«Россонерлар» 38 ёшли дарвозабон билан мавсум якунига қадар келишувга эришган. Миранте чоршанба куни Миланда тиббий кўрикдан ўтиши кутилмоқда.\nҚайд этилишича, «Милан» жамоанинг асосий дарвозабони Майк Меньян жароҳати ва жарроҳлик амалиётини ўтказиши сабабли бир ой вақт давомида клубга ёрдам бера олмаслиги боис Мирантени таклиф этишга қарор қилган.\nМиранте миланликлар сафига эркин агент сифатида қўшилмоқда. У ёзда «Рома» клубини тарк этгач, ҳозиргача жамоасиз эди.


УЛАP – ДОPИЛОМОН КУНЛАP БУНЁДКОPИ, ЮPТИМИЗ ФАЙЗИ, СУЯНЧИМИЗ, МАСЛАҲАТГЎЙИМИЗ - AmuNews.uz - энг сўнгги янгиликлар\nМустақиллик! Бу сўзни шунчаки айтиб бўлмайди, унинг замирида не-не машаққатлар – халқимизнинг мустабид тузум даврида ҳақ-ҳуқуқи, қадр-қиммати, шаъни топталган, дини, миллий қадриятлари, маънавияти ва маданияти ўткир таъқиб остига олинган кунлари, ҳурриятга интилиши Ватанга хиёнат сифатида баҳоланиб, жувонмарг кетган жонлар, қатағонга учраган аждодларимизнинг боқий номлари бор, дунё тамаддунига улкан ҳисса қўшган, айни кунда ҳам дунё илм-фани ривожига тамал бўлаётган аллома боболаримиз яратган бебаҳо илмий мерослар бор. Мустақилликнинг илк йилларида халқимизнинг оч-наҳор бўлса-да, эртаги кунга умид билан қараб, дилни-дилга, қўлни-қўлга бериб, бирдамлик билан шу азиз гўшамизда озод, обод, фаровон ва бахтиёр турмуш тарзини бунёд этиш умидида қилган заҳматли меҳнатлари, қаноат билан одимлаган қутлуғ қадамлари бор.\nҲа, мустақиллик – бебаҳо неъмат. Унинг қадр-қимматини айниқса, бугунгидай дориломон кунлар учун курашиб, халқимизнинг собиқ иттифоқ сиёсатидан азият чекиб яшаган даврларини ёшларимизга тушунтиришда, бугунги кунимизга ҳаққоний ва атрофлича баҳо беришда беқиёс хизматлар қилаётган юртимиз нуронийлари сўзларига қулоқ солсангиз, яна ҳам теранроқ англайсиз. Бугун ана шундай турли соҳаларда меҳнат қилиб, ҳозир кексалик гаштини сураётган бир гуруҳ нуронийларимиз суҳбатидан сизни ҳам баҳраманд этмоқчимиз.\nБекман АЛЛАМБЕPГАНОВ, "Нуроний” жамғармаси туман бўлими раиси, меҳнат фахрийси:\n- Турли соҳаларда меҳнат қилиб кексалик ёшига етган фахрийларимизни суҳбатга чорлаб, савобли иш қилибсизлар. Чунки кўпни кўрган, ҳаёт тажрибаларига эга улуғ ёшли инсонларнинг айнан мамлакатимиз мустақиллигининг 25 йиллиги арафасида ҳаётий хотираларини, кечаги ва бугунги кунимиз тафовутлари ҳақидаги фикрларини тинглаш ёшларимиз учун улкан сабоқ бўлади.\nМен ёшларга доим бир фикрни таъкидлагим келади: бугунгидай тинч-фаровон ҳаёт ўз-ўзидан бунёдга келгани йўқ. Собиқ иттифоқ таркибидаги республикалар ичида Ўзбекистон иқтисодиёти бирёқлама ривожланган яъни фақат хом ашё етиштирувчи ҳудуд вазифасини ўтаган. Ана шундай шароитда, ўз мустақиллигини қўлига олган мамлакатимизда бугунги кунда дунё ҳамжамияти томонидан ривожланишнинг "ўзбек модели” дея эътироф этилаётган ўзимизга хос тараққиёт йўлидан халқимизнинг якдиллик билан боргани, эртанги кунга ишонч билан меҳнат қилгани, Юртбошимизнинг оқилона режаларини ҳаётга татбиқ қилгани туфайли бугунгидай фаровон кунларга етдик.\nМен мустақилликнинг 25 йиллик довонидан орқамга қараб, ўша давр билан бугунгимизни солиштираман ва кўрадиганим ер ва осмонча фарқ қилади.\nШуларни ўйласам, илоҳим шу эришган яхши кунларимиз бардавом бўлгай, дея тилайман.\nЎтабика ПОЛВОНОВА, таълим фахрийси:\n- Мен 1925 йилда туғилганман. Эсимни таниган вақтларимда 1930-1935 йиллар атрофида халқнинг турмуши оғир, ҳеч ким тўйиб овқат эмасди, нон топган қувонарди. 1941 йилда Иккинчи жаҳон уруши бошлангандан сўнг аҳвол бадтар ёмонлашди. Ҳарна ота-онамга мададкор бўларман, деб 16 ёшимда "Манғит” босмахонасига ҳарф терувчи бўлиб ишга кирдим. Шу куни илк бор бир буханка нон беришди иш ҳақимга. Шунгаям қувониб, ташқаридан "она, мен нон олиб келдим”, деб қичқириб кирганман уйга. Чунки асосий озиқ – нон эди-да у пайтлар.\nКейинчалик ўқитувчилик қилдим, 10 нафар фарзандни тарбиялаб, вояга етказдим. Мана 50 ёшимдан бери нафақадаман. Нафақага чиққанимгаям 41 йил бўлди. 91 йил яшаб Ўзбекистондай инсон қадр-қиммати азиз тутилган, эъзозланган юртни кўрмадим, эшитмадим.\nЭнди кексалик-да, бўш вақтим кўп, китоб, газета-журнал ўқийман, телевизор кўраман. Дунёнинг турли ҳудудларида содир бўлаётган талатўпларни, портлашларни эшитиб юрагим орқага тортиб кетади. Тинч, осойишта, ўз уйингда ўзинг бехавотир ўтириш қанчалик улкан бахт. Буни ёшларимизга уқтиришдан ҳеч чарчамайман.\nВалентина КУЗНЕЦОВА, таълим фахрийси:\n- Мен асли россияликман, Амударё туманига аввал ўқитувчи бўлиб келдим. Кейинчалик эса шу ер бир умр Ватаним бўлиб қолди. Оилали, уч нафар фарзандли бўлдим. Нафақага чиққунимча 30-сонли мактабда ўқитувчи, илмий бўлим мудири, директор бўлдим. Аввало шуни таъкидлагим келадики, мен ҳақиқий бахтимни шу ерда – очиқкўнгил, бир-бирига меҳр-оқибатли ва борини эл билан бирга баҳам кўрадиган сахий-қалб одамлар орасида топдим. Улар билан яшаганим учун ҳаётимдан мамнунман.\nМамлакатимиз мустақиллигининг 25 йиллиги нишонланиш арафасида турган шу қутлуғ кунларда менинг ҳам қувончим чексиз. Чунки Ўзбекистон менинг ҳам Ватаним, ўз фарзандидай барча имкониятлардан фойдаланиш ҳуқуқини берган, тинч-осуда ҳаёт берган Ватаним.\nДунёда Ўзбекистондай бағрикенг, меҳмондўст ва дўст-биродар юрт бошқа топилмаса керак. Буни ёшларимиз қадрлаши, авайлаши, асраши керак.\nХудоёр ШОМУPОДОВ, тиббиёт фахрийси:\n- Мамлакатимизда соғликни сақлаш тизимида амалга оширилаётган ўзгаришларни кўриб, қайтадан яшаргим, ишлагим келиб кетади. Чунки туман тиббиёт бирлашмасидан тортиб, олис қишлоқлардаги фаолият юритаётган қишлоқ врачлик пунктлари ҳам замонавий ташҳис қўйиш ва даволаш асбоб-ускуналари билан жиҳозланган. Даволаниш шароитларини айтмайсизми? Бундай имкониятларни мен меҳнат қилган даврларда фақат орзу қилиш мумкин эди.\nШуларни ўйлаган ҳар бир юртдошимизнинг қалбида инсон қадрини азиз билган давлатимиздан, ҳукуматимиздан миннатдорчилик туйғуси жўш уриши шубҳасиз.\nХолбой ГУВАЖОНОВ, меҳнат фахрийси:\n- Менинг ёшим 70 да, миллатим туркман. Амир Темур номли овулга кўчиб келганимизда мен икки яшар эканман. Асли киндик қоним Туркманистонга томган бўлса-да, мен эсимни Ўзбекистонда танидим. Ўзбекларнинг нонини еб, ўз фарзандидай эмин-эркин ўсиб, вояга етдим, палак ёздим. Ҳозир фарзандларим, невараларим эл хизматида. Амир Темур овулида ўзбек, қорақалпоқ, қозоқ ва бошқа миллат вакиллари билан аҳил-иноқ яшаяпмиз. Тўйимиз, маъракамиз бир, хурсандчилигимиз ҳам, ташвишимиз ҳам бир.\nМустақиллик йилларида бизнинг овулимиз қиёфаси ҳам ўзгача чирой касб этди. Ҳовлилар обод, чор-атрофи кўкаламзор. Деярли ҳар бир уйда Ўзбекистонимизда ишлаб чиқарилган янги русумдаги машиналар. Кўча эшигимизгаям қулф солмаймиз. Бу – тинчлик, осудалик, тўқлик шарофати эмасми?\nҲеч муболағасиз айтаман, бизнинг юртимиздай инсон қадри юксалган юрт ҳеч қаерда йўқ, ўзга миллатга бағрини очадиган, урф-одатларига, қадриятларига ҳурмат билан қарайдиган юрт ҳеч қаерда йўқ. Илоҳим, урпоқларимиз ҳам шу заминда аҳил, бахтиёр бўлиб яшашсин!\nБутун туманимиз аҳлини мустақиллигимизнинг 25 йиллиги билан қутлайман!\n- Мен бир умр таълим соҳасида меҳнат қилдим. Дарс бериш жараёнида болаларга бир қолипдаги, қотиб қолган мавзуларни ўргатаётиб, дилим ўртанарди. Ватан туйғуси нима, инсоннинг инсонлигини белгиловчи хусусиятлар нима, аждодлар тарихини ўрганиш заруратини айтаолмасдик. Собиқ тузум дастури доирасидан ташқари гап айтиш қаттиқ таъқиб қилинарди.\nБундан ташқари, ўқувчиларнинг ижодий қобилиятини ривожлантириш борасида ҳеч қандай тадбир кўрилмасди. Буларнинг барчаси Ўзбекистоннинг иттифоққа мутелигини таъминлашга хизмат қиларди.\nОта-боболаримизнинг илмий, маданий, маънавий меросини ўрганиш, қандай буюк инсонлар ворислари эканимизни бутун дунёга кўз-кўз қилиш, уларга муносиб бўлиш учун ўқиб-ўрганишга кенг йўл очган истиқлолимиз мангу бўлсин, дейман.\nТурсунбой АҲМЕДОВ, тадбиркор:\n- Менинг ёшим 75 да. Аслида бу ёшдагилар фарзандлари, невара-чеваралари ардоғида, бемалол кексалик гаштини суриб ўтиришади. Бироқ менинг кексаликка бўйин эгиб, қўл қовуштириб ўтиргим йўқ. Умр бўйи маиший хизмат кўрсатиш соҳасида ишладим. Истиқлол йилларида тадбиркор бўлиб, элга хизмат қилиб келаяпман. Мамлакатимизда тадбиркорларни қўллаб-қувватлашга, фаолияти самарали бўлишига эришиш борасидаги қилинаётган ғамхўрликлардан руҳланиб, жамият фаолиятини кенгайтирдик. Ўғил-қизларим, невараларим ҳам ишли бўлди. Ҳозир уларнинг ҳар бирининг ўз ҳовли-жойи, ўзимизда ишлаб чиқарилган машиналари бор, дастурхонлари тўкин, эртаги кунидан кўнгли тўқ. Бир инсон яхши кунларни кўрдим, деса дегулик.\nЮртимизда ким ишлайман, тўқ ва фаровон яшайман, деса барча эшиклар очиқ. Ана шундай кунларга етказган мустақиллигимизнинг 25 йиллиги барчангизга муборак бўлсин!\n- Мустақиллик шарофатидан бизнинг Бобур номли овулимизда ҳам кўпгина ижобий ўзгаришлар рўй берди. Халқимиз турмуши ободон, йўллар равон, аҳолига маиший, савдо, маданий хизмат кўрсатиш тобора яхшиланаяпти. Аҳоли томорқаларида етилган турли мева, полиз маҳсулотлари, саб-завотлар дастурхонини яна ҳам тўкин қилаяпти.\nЭнг муҳими, юртимизда инсон қадри айниқса, кексалар қадри жуда юксак. Бундай кунларни неча йиллар орзу қилган эдик, мустақиллик туфайли орзуларимиз ушалди. Илоҳим истиқлолимиз бардавом бўлсин!\n- Мен бугунги кунимиз ҳақида ўйласам, шу нарса ёдимга келади: Манғит шаҳрининг турли бурчагидаги, чекка-чекка қишлоқлардаги замонавий услубда қурилган тўйхоналарда деярли ҳар куни тўй - никоҳ тўй, суннат тўй, ёш тўй. Бу халқимизнинг фаровонлигидан, бахтиёрлигидан нишона эмасми? Ўзингиз бир ўйлаб кўринг, эртага қандай қилиб қорнини тўйдиришни қайғуриб ё бирон кориҳол бўлишидан чўчиб ўтирган одам тўй қиладими? Дунёнинг таҳликали ҳудудларида яшаётган одамлар кўнглига тўйга бориш, бировнинг хурсандлигига шерик бўлиш сиғармикан?\nШуларни теран ўйлаб кўрган одам бугунги кунимизнинг қадри нечоғлик юксак эканлигини англайди.\nҲа, ҳа, бу кунларнинг қадрига етмоқ, авайламоқ ҳар биримизнинг бурчимиз.\n- Мен яшаётган "Боғ” маҳалласи фуқаролари ҳам мустақиллигимизнинг 25 йиллигини муносиб қарши олишга интилишмоқда. Ҳовлилар, йўлаклар, йўллар атрофлари ободонлаштирилиб, маҳалламиз ўзгача чирой касб этмоқда. Бу ишларга барчанинг бирдай бел боғлаганини кўриб, истиқлол байрами нафаси бутун халқимизга ўзгача қувонч, эзгу ишларга қанот бағишлаганини англаш қийин эмас.\nБиз кексалар юртимизда тинчлик бўлсин, келгуси авлодларимиз хотиржам ва осойишта яшасин, мамлакатимиз қудратли бўлсин, ҳеч бир ёвуз кучлар остонасидан ҳатлай олмасин, дея курашган эдик. Мана ниятимизга етдик.\nЯқинлашиб келаётган истиқлол байрами барчангизга муборак бўлсин!


Ёвуз ниятли кимсалар давлатдан жами 516 минг евро олганлиги айтилмоқда. Биргина ойлик тўлов 780 еврогача ташкил этади.\n2017 йилда кексайиб қолгани учун озодликка чиқарилганди.\nЎтган йили, бир умрга қамалган Тото Риинанинг ўлимидан сўнг, «Коза ностра» бошқаруви унга ўтди.\n«Коза Ностра»нинг АҚШ шўъбаси собиқ етакчисига умрбод қамоқ жазоси тайинланди.


Бемор кўриш одоби - Баҳоуддин Нақшбанд ёдгорлик мажмуаси маркази\n1646 марта ўқилди.\nКасал бўлган одамни бориб кўришнинг жуда кўп савоби ва беҳад фазилати бор. Беморни зиёрат қилиш, ундан ҳол-аҳвол сўраш, бирор етишмовчилиги бўлса кўмаклашиб юбориш мусулмон зиммасидаги зарур вазифалардан. Беморни зиёрат қилиш Аллоҳ таолони зиёрат қилиш билан баробар, бемор гарчи кофир бўлса ҳам ҳол сўраш жоиздир. Хаста кишининг зиёратига озроқ ҳадя олиб, салом билан кирилади, унга яқин ўтириб, аҳволи сўралади.Беморнинг бош-кўзи, манглайи, оёқ-қўлини силаб, ундан ирганмай, ҳазар қилмай, яхши сўзлар билан кўнглини кўтариб, тасалли берилади. Касал кўрганда дард Аллоҳнинг бир неъмати экани, бунинг шукронасига тавба-истиғфор айтиш лозимлиги унга тушунтирилади. Бемор ҳузурига кирганда очиқ юз, хуш кўнгил ва шафқат ила муомала қилинади, унинг юзига синчиклаб қаралмайди, кўп ва қаттиқ овозда гапирилмайди. Касал ҳузурига янги кийим ёки кир, хунук, нопок кийимларда кирилмайди, табассум билан бориб, беморнинг бош томонида ўтирилади. Бемор кишидан «кўнглингиз нима тилайди?» деб сўралади. Агар у хоҳлаган нарсасини айтса ва бу унга зарар қилмаса, хоҳ ўзи, хоҳ бошқа орқали топиб бериш савобдир. Агар хасталик давоси билинса, башарти у ҳаром нарса бўлмаса, давоси айтилади.\nБемор ётган уйда кулиш, йиғлаш, ҳар хил кинояли, оғир ботадиган, кўнгилга келадиган сўзларни айтиш мақбул эмас.Агар зарурати бўлмаса, шомдан кейин касал кўргани бормаган маъқул, чунки бунинг хосияти йўқ. Беморни толиқтириб қўймаслик учун унинг олдида узоқ ўтириш, хасталик ҳақида эзмаланиб гапириш, билмаган нарсасини дори сифатида тавсия қилиш ярамайди. Ўзининг розилиги бўлса, бироз ўтириб, кўнглини хуш қилувчи ибратли ҳикоятлардан сўзлаб турилади. Гапи совуқ, эзма, бефаросат кишиларни бемор ёнига йўлатмаган маъқул.\nХаста киши ўз навбатида келганларга дарди ҳақида гапириб, ҳикоя қилавермаслиги, фақат сўралгандаги жавоб қайтаради. Дарди кучайган пайтда ўзига ўлим тиламай, Аллоҳга шукрона айтади. Бемор ҳузуридан тураётганида унинг ҳаққига дуо қилиб, Аллоҳ таолодан комил шифо сўралади ҳамда «тезда тузалиб кетасиз, иншааллоҳ», «дард ҳам бир меҳмон» каби сўзлар билан тасалли бериб хайрлашилади.


«Норма Маслаҳатчи» газетасининг 2016 йил 13 сентябрь 37-сони - Gazeta.Norma.uz\n«Норма Маслаҳатчи», №37, 2016й. 13 сентябрь\n2017 йил 1 январдан мамлакатимизда кичик бизнес субъектларининг янги таснифлагичи (24.08.2016 йилдаги 275-сон ВМҚ билан тасдиқланган) кучга киради. Амалдаги таснифлагичдан у нимаси билан фарқ қилади? Шарҳимизда таққослама таҳлил қиламиз.\nПенсия ёшига етиш деганда доим ҳам ҳақли равишда ҳордиққа чиқиш тушунилмайди. Иқтисодиётнинг барча соҳаларида пенсияни расмийлаштириб улгурган мутахассислар ишламоқда. Ҳатто уларнинг кўпчилиги раҳбарлик лавозимларини эгаллаган. Ишловчи пенсионерлар билан ташкилот, Пенсия жамғармаси ўртасидаги муносабатларда чалкаш ҳолатлар юзага келиб туради.\nАЖ (ижарага берувчи) ва хусусий корхона (ижарачи) 2015 йил январида нотурар жойни офис учун 10 ойга 20 млн сўмга ижарага бериш шартномасини туздилар. Шартномага кўра ижарачи ўтган ойдан кейинги ойнинг 5-кунидан кечиктирмай ижарага берувчи томонидан алоҳида тақдим этиладиган счётлар асосида ижара ҳақини киритиш ва коммунал хизматларга ҳақ тўлаш мажбуриятини олган. Ижарага берувчи жойни ижарачига бериши ва ундан бир маромда фойдаланиш учун зарур шароитларни яратиб бериши керак эди. 2015 йил августда тарафлар шартномани 1.09.2015 йилдан ўзаро келишув бўйича бекор қилишга қарор қилишди. Сентябрда эса ижарага берувчи ижарачига 2015 йил июль-августи учун 5 млн сўмлик ижара ҳақини тўлаш даъвоси билан мурожаат қилди. Бироқ рад жавоби олди. Ижарачининг фикрига кўра, шартномани бекор қилиш қарзни сўндириш мажбуриятини бекор қилади. Унинг важ-далилларига қўшилмаган ижарага берувчи 2015 йил сентябрида хўжалик судига қарз суммаси: 5 млн сўм асосий қарз, ижара ҳақини тўлашни кечиктирганлик учун 2 млн сўм пеня, 130 240 сўм давлат божи ва 7 200 сўм почта харажатларини ундириш тўғрисидаги даъво билан мурожаат қилди.\nВилоят маркази йўлларидаги баннерлар, шаҳар маъмуриятининг кириш залидаги, тиббиёт муассасалари йўлакларидаги, бозорлардаги плакатлар одам савдоси билан шуғулланувчиларнинг қурбони бўлиш хавфидан огоҳ этади. Бироқ, шифокор ёки амалдор ҳузурига кириш учун навбатда турган кишилар ана шу огоҳлантиришларга эътибор қаратганликларини сира кўрмадим. Бу нима – она сути билан кирган бепарволикми? Йўқ, албатта. Бу фуқароларимизда одамфурушлар қармоғига кимдир илинар, лекин мен эмас деган фикрнинг ўрнашиб қолганлиги аломатидир. Бунинг устига замонавий қулфурушнинг қурбонига айланган кишиларимиз билан бундай воқеалар хорижда юз беряпти-да. Одамфурушлик Ўзбекистонда бўлиши эса миямизга сиғмайдиган ҳол. Бироқ, айтишади-ку, баъзан таёқ ҳам милтиққа айланиб қолиши мумкин…\n№36 6 сентябрь 2016


Маҳаллий маҳсулотларни биржа савдоларига чиқариш тартиби соддалаштирилади - Huquq.uz\nМаҳаллий маҳсулотларни биржа савдоларига чиқариш тартиби соддалаштирилади\n09:33 - 18.05.2022\nПрезидент Шавкат Мирзиёев раислигида 17 май куни товар-хомашё биржасида савдоларни ва унда маҳаллий корхоналар иштирокини кенгайтириш масалалари бўйича видеоселектор йиғилиши ўтказилди.\nБиржа бу – бозор иқтисодиётининг алифбоси. Ундаги савдолар эркин рақобатни шакллантиради, тадбиркорлар учун янги бозорларни очади, “яширин иқтисодиёт” ва коррупцияни кескин камайтиради.\nШу борадаги ислоҳотлар натижасида сўнгги уч йилда юртимизда биржа савдо айланмаси 2 бараварга ўсиб, 90 триллион сўмга етган, сотиладиган товарлар сони эса 3 бараварга кўпайган.\nБундан ташқари, хорижий давлатларда Ўзбекистон товар-хомашё биржасининг 20 та савдо майдончаси ташкил этилиб, жорий йилнинг 4 ойида улар орқали 170 миллион долларлик маҳсулот сотилган. Шунингдек, 1 минг 200 дан ортиқ хорижий компаниялар юртимиз биржасига катта ҳажмда маҳсулот қўйишни бошлади.\nИлгари савдоларда “ўртакаш”лар кўп бўлгани сир эмас. Ўтган йили эса йирик корхоналар биржадаги очиқ-ошкора савдолар ҳисобига 8 триллион сўм қўшимча даромад қилган.\nШу билан бирга, биржа савдоларини ташкил этиш, маҳаллий тадбиркорларнинг иштирокини кенгайтириш борасида ҳали ҳам айрим камчиликлар бор.\nМисол учун, биржа савдоларининг 85 фоизини 45 турдаги юқори ликвидли товарлар ташкил этмоқда. Тўқимачилик, ипак, чарм ва кабель маҳсулотлари, ҳудудлардан Сирдарё, Андижон ва Сурхондарё вилоятлари корхоналарининг биржа савдоларидаги иштироки паст бўлиб турибди.\nШу боис давлатимиз раҳбари маҳаллий маҳсулотларни биржага қўйишда туманларни фаоллаштириш зарурлигини таъкидлади.\nМисол учун, 1 июлдан 500 минг тонна ғаллани биржа орқали сотиш йўлга қўйилади. Йиғилишда бу жараённи ташкил этиш, фермер ва юк ташувчиларни рўйхатдан ўтказиб, уларга қулайлик яратиш бўйича кўрсатмалар берилди.\nЖумладан, фермерлар буғдойни биржага қўйганда, улардан гаров талаб этилмайди. Сотилган маҳсулотга биржа томонидан бир кунда тўлов амалга оширилади. Фермерга тўловлар ўз вақтида ва тўлиқ келиб тушишини биржа кафолатлайди.\n– Бу туманларнинг биржадаги иштирокини кенгайтириш учун яхши имконият, – деди Шавкат Мирзиёев.\nБугунги кунда 45 мингдан зиёд маҳаллий саноат корхоналаридан бор-йўғи 3 минг 600 таси биржага ўз маҳсулотини чиқармоқда. Албатта, бу жуда кам.\nШу боис, маҳаллий маҳсулотларни биржа савдоларига чиқариш тартиби соддалаштириладиган бўлди.\nЖумладан, 1 июлдан биржада алоҳида истиқболли товарлар секцияси ташкил этилиб, маҳаллий тадбиркорларнинг ўз маҳсулотини ортиқча ҳужжатларсиз сотиши йўлга қўйилади. Энг яхши сотилган товарлар, кейинчалик, биржанинг асосий савдо майдонларига жойлаштирилади. Тадбиркорларни давлат рўйхатидан ўтказишда, бир вақтнинг ўзида, биржада ҳам ҳисобга олиш тартиби жорий этилади.\nЯна бир қулайлиги – маҳаллий тадбиркорларнинг маҳсулотлари учун биржа тўловлари 2 бараварга қисқартирилади. Солиқ назоратида тадбиркорларнинг биржа орқали сотган ёки харид қилган товарлари бўйича қўшимча ўрганишлар ўтказилмайди.\nБундай имкониятлардан фойдаланиб, биржадаги товар айланмасини 2 бараварга ошириш мумкинлиги таъкидланди. Хусусан, кимё, нефть-газ, металлургия, тўқимачилик ва озиқ-овқат саноатидаги улкан захиралар кўрсатиб ўтилди.\nБиржада экспорт-импорт маҳсулотлари савдоси ҳажмини ошириш масаласига ҳам алоҳида эътибор қаратилди. Бу борадаги тартиб-таомилларни ҳам енгиллаштириш чоралари белгиланди.\nЙиғилишда биржа савдоларида қатнашиш истагидаги тадбиркорларга кўмаклашиш, бу соҳада мутахассислар тайёрлаш бўйича қатор топшириқлар берилди.\nТармоқ ва ҳудуд раҳбарлари биржа савдоларини кенгайтириш режалари бўйича ахборот берди.


Kutubxona - Rajabboy Raupov. Iymon minorasi (hikoya) / Kiril\nSiz shu sahifadasiz: Rajabboy Raupov. Iymon minorasi (hikoya) / Kiril\nМуаллиф Ражаббой Раупов\nАсар номи Иймон минораси (ҳикоя)\n- Ражаббой Раупов\nИймон минораси (ҳикоя)\nЗаргар Тўрахўжа ҳайҳотдек ҳовлида ёлғиз қолди, икки кундан буён ўғли Қодирхўжадан дарак йўқ. Ётиб-туриб ўйласа-да, ўтган талотўпга ақли лол, бу хил жангу жадал, осмондан ажал ёққанини ҳеч тасаввурига сиғдиролмасди. Худонинг юборган балоси, офат десангиз – қирғинни ҳукмдор Олимхоннинг душманлари бошлаб келди. Ҳа, шу тупроқда униб-ўсган Бухоронинг тагли-тугли аслзода йигитларидан бўлмиш бир гуруҳ илмпарвар ақлирасоларнинг билиб-билмай босган қадамлари шаҳарни қонга ботирди, хароб қилди. Чол таланган мол-дунёсига ачинмади, очиқдан-очиқ зўравонлик, ёнғин юрагини ўртади. На чора, келган бало бир унингмас, бутун Бухорони ёндирди. Шу топда ягона илинжи ўғли оиласини ишончли, тайинли жойга омонат қолдириб, Бухорога эсон-омон қайтсин.\nҚўшнилардан ҳол сўрашнинг имкони йўқ, икки кундирки, босқинчи тўдани айтмаганда, на бировдан хабар олди, на биров «Ҳолинг нечук?», деб келмади. Бу қандай жазоки, ҳафта ичида бутун бошли маҳаллалар, аҳил жамоа, қавм бир-бирига ёт – бегона. Асл ким, ноасл ким билмайсан, худо берган жон омонат, ҳалол мулкинг болшавой деган қароқчилар оёғи остида хор.\nЧол бўғилиб ҳовлига чикди, ҳаво етишмай ҳансираб нафас олди. Супа ўртасидаги синган ҳассасига кўзи тушиб хўрлиги келди. Талончи гуруҳга тайинли қаршилик кўрсатмаса-да, борига қаноат қилмаган шайтонлар «Кўмган тиллангни топиб бер» деб савалашди. У мажҳул бир тарзда тураркан, Оллоҳдан юпанч истагандек осмонга қаради, кўзлари тиниб ҳеч нарсани кўрмади. Шу ҳолда бироз тургач дарвозага кўзи тушди: «Ў, баччағарлар, – деди у, – оларини олиб яна дарвозани ёпиб кетишибди-я, қизил аскар дегани ишни пухта қиларкан...»\nЧол дарвозани ланг очиб қўяркан, «Таланган уйнинг нимасини бекитай, барибир, ҳаммасига Оллоҳ шоҳидку», дея ўйлади. Хаёл билан секин кўчага чиқди-ю бехос тўхтади, юрагини ваҳм босиб ортига қайтди. Бухоро Бухорога ўхшамасди...\nШаҳар тепасида аччиқ тутун, чанг қотиб қолганди. Кеча-кундуз давом этган отишма, ёнғин, бомба ёғдиришдан сўнг Бухоро асл қиёфасини йўқотди. Ерданми, кўкданми гўё жаҳаннам даҳшатини намоён этган бир бало Бухорога жазо ёғдирди: юз йиллар аввал қад кўтарган Катта минора ярадор, мадрасаларнинг тоқи тешик, азиз авлиёлар қабри ерпарчин, Амир Сайид Олимхон хазинаси ўлжа, шаҳар аҳли саросима ва даҳшат ичра чорасиз...\nШунга қарамай Амир лашкарлари тўрт кеча-кундуз душманга қарши курашди. Талофот ва харобаликлар ҳаддан ортиб, шаҳар фуқаролари жон сақлаш умидида мол-дунёсини ташлаганича турли томонга қочишди.\nСайид Олимхоннинг ички ва ташқи ҳарб қувватидан хабардор Фрунзе кетма-кет ҳамлалар уюштириб Бухорони ололмагач, Чоржўйга Полша фронтидан чақириб, ҳозирлаб қўйилган махсус самолётлар дастасини жангга киритишга буйруқ берди. Бутун кун бўйи – эрта тонгдан то кеч кўз кўргунча шаҳар бомба остида қолди. Амир Олимхоннинг Бухорони ташлаб чиқишдан бошқа иложи қолмади. Минг тзқққиз юз йигирманчи йил чоршанба – жангнинг тўртинчи куни Олимхон шоҳлик боғи саналмиш Ситорайи Моҳи Хоссадан чиқиб Ғиждувон туманига йўл олди. Шу кундан бошлаб манғитлар сулоласининг еттинчи ва охирги амири Олимхонниниг қадами Бухоройи Шарифдан буткул узилди...\nҲукмдорсиз Бухоро ёт қўллар остида қўрқинчли тус олиб, ҳувиллаб қолди. Эгасиз уйлар, соҳибсиз дўконларнинг эшиги очиқ ётар, мол-мулк таланган, сочилган... Кундуз кўчаларда одам сийрак, барча фуқаро — ҳунар аҳлидан гадоларгача бекиниб олиб, такдирдан паноҳ излар, ўтган довул таъсирида гуё қўл-оёғидан, ҳушидан ажрагандек карахт эди.\nАввалига Бухоронинг ҳар бир ғишти қизил аскарларнинг кўзига антиқа ўлжа бўлиб кўринди. Амир хазинаси – сийму зар, мисдан ясалган идишлар, ипак матоҳлар, кумушу марварид, олтинларни вагонларга ташийвериб, ниҳоят, уларнинг бир муддат кўзи тўйгандек, унча-бунча нарсани назар-писанд қилмай қўйишди.\nФрунзе буйруғига кўра зудлик билан махсус гуруҳ тузилди. Казаклардан иборат сараланган аскарлар «инқилоб»нинг тўртинчи куни Бухоро хонадонларидан тилло йиғиш мавсумини бошлаб бердилар. Эшикларини танбалаб, Оллоҳдан иноят кутиб ётган қариялар, иложсиз бандалар, Бухорога қаттиқ боғланган фуқаролар ҳар бир дамни таҳликада ўтказишар, молу жон қароқчилари тунда хонадонларга бостириб киришар, уй эгаларини қийнаб-қақшатиб тилла талаб қилишарди. Шаҳарда бу зулмкор тўданинг олдини тўсадиган мард топилмади. Маҳаллалар аҳли ҳар эрта юзи тимдаланган, сочи юлинган, боши боғлиқ қўни-қўшнисига кўзи тушиб, сирдан огоҳ булар, ҳеч ким бир-бирига чурқ этмай навбат кутар, эртага исталган вақтда ўлпон йиғувчи Фрунзе жаллодлари уйига бостириб киришидан хавотирда, юрак ҳовучлаб чора излашарди. Чора эса топилмас, зулмнинг эшиги очилган, еб тўймас, талаб тўймас тиллохўрларнинг тўйдими йўқ эди.\nАмир кетганининг эртаси тунда Заргар маҳаллалик ўн беш хонадонни тонг отгунча қийнашди. Оиласини Бухоро атрофидаги қишлоқлардан бирига яшириб қайтган Қодирхўжа қайсар отасидан хабар олгани уйига кирди. Чол ўлсам, ўлигим ҳовлимдан чиқсин, мол-дунё деб Бухородан кечмайман, менинг қочадиган гуноҳим йўқ, деб ҳовлида ёлғиз қолган эди. Эрталаб ўғли кириб келганида у оппоқ сурп кўйлак-иштонда супа ўртасида бош яланг, синган ҳассасини бағрига босганича ҳайкалдек қотиб, савдойи янглиғ турарди. Ғишт ётқизилган кенг супа ковлаб ташланган, хоналар ағдар-тўнтар эди.\nОта-ўғил иккиси бир-бирига тикилиб қолишди, кўзлар дардлашди – ҳол айтди, ҳол сўради:\n«Отажон, олиб кетай, қишлоққа яширай, дедим, кўнмадингиз, ахир бу не кўргулик?»\n«Ўғлим, сенга айтдимку, менинг яширинадиган, қочадиган гуноҳим йўқ. Топган мол-мулким ҳалол, ўзимники... Барига чидайман, бошимга не тушса, Оллоҳдан деб биламан. Лекин сендан бир сўроғим бор. Сенлар ишонган, юртни бузиб, юрт тузаман деганлар қани бугун? Нега улар жим? Юртим, диним, амирим деб жангга кирган лашкарларнииг хуни каммиди, нечун улар жонсиз минорани тўпга тутдилар, Бухоро дарвозаларини ёндирдилар. Дарвозалар ёнмади, менинг жоним ёнди, масжидлар қуламади, мен қуладим. Отанг молига эмас, жонига куяди, ўғлим, Қодирхўжа?!» – чолнинг кўзларидан ёш думалади.\n«Отажон, не қил дейсиз?! Шу топда қўлимдан келадигани қочиш, йўқса, розилик беринг, Амир қўриқчиларига етиб олай, ул зоти олий хизматини қисмат деб билай... Юрт бузиб, юрт сўрайдиганларга ўғлингиз Қодирхўжа ишонмаган, уларнинг хизматидан ҳазар қилганман, аммо бошимда бир улкан гуноҳ бордирки, ҳар қанча ювсада кетмайди...»\n«Биламан ўғлим, биламан, Сиз четда турдингиз, қон-қардош биродарингиз Файзуллага қарши чиқмадингиз, Амирни ҳам ёқламадингиз – шундай эмасми? Билиб қўйинг, ўзини таниган, ҳурмат қилган одам учун ўртада туриш қийин. Энди қисматингиз оғир кечади.\nСизлар доим «Жабр-зулм кўкка етди», деб сўзлашни хуш кўрардинглар. Эндичи, қўни-қўшни, хешу таборнинг ҳолидан хабар олинг, ўз кўзингиз билан кўринг уларни, шоядки ҳақиқий зулм нималигини англасангиз. Шуни унутмангки, бизларнинг худодан бўлак сиғинадиган, Бухородан бўлак топинадиган жойимиз йўқ!»\nҚодирхўжа аста бориб отасини озорсиз бағрига босди. Кетма-кет зарбаларга худди Катта минорадек қаддини тутиб берган бу чол Заргар маҳалланинг давлатли, диёнатли, обрўли оқсоқоли ҳисобланар, у яккаю ягона ўғли Қодирхўжа билан фахрланар эди. Тўрахўжанинг асли касби заргарлик, сўнгроқ савдо билан шуғулланди. Ўғли Қодирхўжа саводли, мадраса кўрган йигит. У яқин беш-олти йилдирки, отасининг ёрдамчиси, қариядан буткул ҳисоб-китобу иш юритишни қабул қилиб олган тадбиркор савдогар. Бухоронинг ҳур фикрли жадидлари, савдо аҳли, айниқса, атроф туманлардаги ўзига тўқ хонадонлардан кўплаб яқинлар орттирган мулоҳазакор Қодирхўжа ҳар қанча ўйламасин, қизил қўшиннинг истилосини англаёлмасди. Нечун бу тартиб вайрон этиш, ёндириш, шафқатсиз қириш, талаш... Йўқ, инқилоб дегани бу тахлит бўлмас, зўравонлик бу, босқинчилик! Юртпарвар миллат кишилари нечун бу қирғин-баротга йўл қўйдилар, нега халқнинг бор-йўғи билан ҳисоблашмай ўлпон йиғадилар?\nҚодирхўжа отасининг қўлтиғидан суяб айвон зинасига етаклади. Чол бир зина босиб-босмай тўхтади:\n– Миллат қайғусида Бухорога қўшин чорлаган биродарларингиз қайда, нечун индамайсиз, ўғлим?\nҚодирхўжа тушунди, отаси «Ёш бухороликлар»га шаъма қиляпти. Дарвоқе, нечун дўсти Файзулла бунинг каби талонга бепарво, жимгина кузатиб турибди. Шаҳарни кофирга тўлдириб, ўзи қаёққа ғойиб бўлди?\n– Отажон, ўзингизга маълум, уч кундирки оиламиз ташвиши билан бандман. Бухоро эгасиз қолди. Эгасиз юртни талашар экан. Боши берк – чорасиз кўчага кириб қолдик, кимга ишонишни билмайсан киши.\n– Ўзингизга ишонинг, Қодирхўжа, юртнинг эгаси бор, бугундир, эртадир бузғунчилар, юрт талашганлар жазосини топади, ўзи бошлаб келган яроғ бошини ейди. Юрт босиб барака топиш мумкиндир, аммо шуни билингки, юрт сотиб барака топмайсиз. Молданку кечдингиз, энди жондан кечиб бўлса-да, биродарингиз Файзуллага учранг, сизга айтган омонат сўзимни унга етказинг. Қўлидан келса итларини боғласин, халққа жабр бўлди, хў-ўб жабр бўлди, талагани етар, ҳаққи қолмади! Ўз қавмига озор етказган барака топмайди, – чол зинага ҳорғин чўкар экан, Қодирхўжа англадики, отасининг унга айтадиган сўзи тугади. Умр бўйи зар йиққан, тилло йиққан одам нечун бугун йўқотган мол-дунёсига ачинмайди, юрт дейди, қавм дейди, қадди тик, юрагида ғалаён... Қодирхўжа остона ҳатлаб кўчага отиларкан, ушбу мулоҳаза юрагини ўтдек куйдирди.\nФайзуллага ҳавасманд ўсган Қодирхўжа дастлаб ислоҳотталаб «Ёш бухороликлар»га хайрихоҳ, сўнгра фирқанинг Бухорода ислоҳот ўтказиш лойиҳаси билан танишиб, лойиҳанинг ер-сув, ҳарб ва молия ишлари, маориф ва нозирлар кенгаши каби бўлимларини маъқуллаган, бу ҳақида дўсти Файзуллага ҳам билдирган эди.\nУ шаҳарнинг харобага айланган кўчаларидан ўтиб бораркан, шундай ўйларди: «Яқингача Файзуллани менингдек дўстлари кўп эди, бирин-кетин тарқаб кетдик, ажрашдик, у эса аҳдидан қайтмади. Нечун мен инқилобчи бўлмадим, худо асрадими, журъатим етмадими ё унингдек замондан ўзиб яшолмадимми?» – Қодирхўжа шундай ўйларкан, барча нияту маслакларининг чилпарчин синиши – тескари аксидан ўзига келолмасди.\nКатта минора ва масжид атрофидан узоқ айланиб юрди. Қорайган ғишт, тупроқ уюмлари қабристонни ёдга солади. Ҳафта олдин шаҳарнинг энг обод, файзли манзили ҳисобланмиш бу азиз жойларда беш-олтитадан бўлиб қизил аскарлар турар, улар харобаларни қўриқлашаётгандек теваракни зийрак кузатишар, ярадор минорага ҳеч кимни яқинлаштирмас эдилар.\n«Қай бир гуноҳинг учун бағрингни тўпга тутдилар эй, бобо минор?! – Қодирхўжанинг бағри хун бўлди, кўзлари ёшга тўлди, ютинди, аммо киприк қоқмади. – Кучга тўлган, дўст-душманнинг фарқига борган эркак йиғламайди, йўқ, зинҳор йиғламайди. Ўзингни тут Қодирхўжа, чақирилмаган меҳмонлар ёнида паст кетма, уларга айтадиган сўзинг бўлса, йиғламай, қўрқмай айт, токи улар сени шу тупроқнинг фарзанди, эгаси эканлигингни билишсин! Бир ўқ билан, ўн ўқ билан қуламаган минорадан уял, у сендан мадад эмас, номус кутади... Қани энди Файзуллани тезроқ тополсам, ахир у мендан, Амирдан-да Бухорони ортиқ севарди, ҳаммамиздан ортиқ севарди. Амирга тахт мерос бўлса, бизга Ватан, Бухоро меросмасмиди?..»\nМуштларини тугиб, аскарларга яқинлашаркан, қулоғига бегона – русча сўзлар чалинди:\n– Куда ти, сарт?\n– По моему он бай!\n– Амирнинг қариндошимикан, отамиз! – аскарлар бирин-кетин гирдини ўраб олишди. Қодирхўжа ўртада тўхтаб қолди.\n«Отамиз», дедими? – у бир хил кийинган аскарларга разм соларкан, ўзбекча сўзлаган ёшгина йигитга тикилиб қолди. Бехос отасининг: «Ўғлим, менинг қочадиган гуноҳим юқ», – деган сўзларини эслади. У отишга ишқибоз аскарга яқинроқ бориб:\n– Қочмаганни, қўрқмаганни отасизми, йигит?! – деди киноя билан. – Қўйингчи, биродар, ўзлари ким бўладилар, сарполар қуллуқ бўлсин, хўп ярашибди! Сизга яроғ тутганлар адашмабди, баракалла, отинг мени, нега қараб турибсиз, камлик қилса, ана, Минорайи калонни отинг, қулатинг, нега қараб турибсизлар?!\nАскар бола қилт этмай:\n– Мен қизил аскарман, инқилоб қўриқчиси, ўзингиз кимсиз, ҳужжат?! – деди жиддий.\n– Ҳужжат сизда бўлади, қизил йигит, мен бухороликман, бухоролик Қодирхўжа! Мени каттангизга бошланг, айтадиган гапим бор.\n– Каттамиз штабда, ўртоқ Фрунзе ниҳоятда банд, у сизни қабул қилмайди, гапингиз бўлса, марҳамат, ўртоқ комиссарга айтинг, – деди у чеккарокда нописанд қараб турган малласоч кишини кўрсатиб.\n«Ё раб, отам башоратчи экан, «Энди қисматингиз оғир кечади, ўғлим», деб ҳозиргина айтмаганмидилар? Ноҳотки энди гапирадиган сўзимга, босадиган қадамимга шулардан ижозат сўрасам? Бухоронинг қўлдан кетгани ростга ўхшайди. Ё, Амири аъзам, қадрингизга етмабмизку, биз ғофил бандаларни шайтон йўлдан оздирмиш, мана оқибат, мана инқилоб!»\nБу орада аскар йигит комиссарнинг сўзларини Қодирхўжага етказишга шошилди:\n– Ўзингизни таништиринг, ўртоқ гражданин, тақиқланган зонага не мақсадда кирдингиз?\n– Боя айтдимку, нега англамайсиз, бухоролик Қодирхўжаман, дўстим Файзуллада ишим бор. Учрашмоқчиман.\nАскар унинг сўзини комиссарга етказди. Комиссар чирт этиб ерга туфураркан, нималардир деди, асабийлашди. Сўнг қизил аскар бошлиғининг сўзини шундай етказди:\n– Ўртоқ комиссар сизга ишонмайди, у дейдики, дуч келган бухоролик ўзини Файзулла Хўжаевга дўст деб таништиради, бўлмаган гап бу. Сизлар уни ёмон кўрасиз, сиз феодаллардан уни ҳимоя қилиш бизнинг бурчимиз. Хўжаев Бухоро инқилобининг калити, у бизга керак. Тушундингизми? Энди биз билан юрасиз, шахсингизни аниқлаш лозим.\n– Чиғириқдан ўтасан денг, менга ишонмайсизми, тўғри қиласиз, бегона юртнинг шоҳи гадоси-да бир, ишонманглар, ишонманглар менга!\n– Гражданин Қодирхўжа, нега ундай дейсиз, Бухоро бизники, биз уни озод қилдик, ёт қўллардан, манфур амирдан озод этдик, яшасин Инқилоб! Ёки сиз бизга қаршимисиз, хато қиласиз, сизнинг ўрнингизда мен бўлганимда мана бу, эски тузум сарқити – амирнинг сояси ажал минораси ҳисобланмиш баландликка чиқиб «Яшасин инқилоб!», деб жар солардим.\n– Э, шундай денг, ажал минораси деб номладингларми, йўқ, иймон минораси бу, сизлар келгунча минорада сўфи азон айтган, барча мўмин-мусулмонни эътиқодга бошлаган, – унинг сўзига ҳеч ким эътибор бермади.\nЎзига ярашиқли кийим кийган Қодирхўжани ўртага олиб кетишаркан, ёнидаги малласоч аскар чўнтагига қўл суқди:\n– Тилла бар? Золото, золото?\n...Фрунзе аскарларининг муваққат штаби Амир Олимхон Аркига жойлашгач, инқилоб учун хавфли саналган ҳар бир кишининг тақдири шу жойда ҳал этила бошланди. Гумондорлар гуруҳларга бўлиниб, ҳукмдорга яқинлар Амир хонадони билан юзлаштириш учун тутқунликда сақланарди. Асосий штаб эса Когон темир йўли стантсиясида. Қизил аскарлар Қодирхўжани Аркка судрашган пайтда Файзулла шаҳардан четда – Когонда ўзи учун ажратилган вагонда ёлғиз эди. Фрунзе унинг Бухорода туришини маъқул топмади, суиқасд уюштиришларини рўкач қилиб, вақтинчалик махсус вагонда яшашини маслаҳат (аслида буйруқ) берди. Фрунзе ушбу тадбири билан икки вазифани адо этди: биринчиси, Хўжаевнинг четда туриши шаҳарда ўз истагича тинтув ўтказиш, хоҳлаган одамни қаршиликсиз қамаш, отиш – ҳар бурчида хазина яширилган Бухоро бойликларини рухсатсиз йиғиш имконини берди; иккинчиси, инқилоб курашчисининг ҳаётини кафилликка олиб, қизил армиянинг садоқатини намойиш этди.\nХар икки тадбирни манфаат асослар, манфаат оқлар, шу боис қаршиликка ўрин йўқ эди.\nКеча-кундуз қўриқланаётган вагонларда тинимсиз тилла юкланар, арава, фойтунлар узлуксиз қимматбаҳо буюмлар ташир, инқилобнинг дастлабки ҳосилини Бухородан Когонга завқ-шавқ билан йиғишарди.\nФайзулла Хўжаев илк кунларданоқ, савдогар отасидан мерос қолган жамики бойлигини инқилоб ғалабаси учун ихтиёрий топширди. Айтиш мумкинки, бу борада у шахсий намуна кўрсатди. Унингча, эътиқод синовининг бундан бўлак ишончли усули йўқ эди. Узоқ муддат Бухоронинг мустақил, ривожланган тенглик ва адолатли қонунлар устиворлиги асосида қурилган давлат бўлиши учун курашган экан, бундай улуғ мақсад учун наинки шахсий мулк – бойлик, жондан кечишга ҳам тайёр эди у.\nИнқилоб қурбонсиз бўлмас! – бу шиор даврнинг нафаси, жамики йўқотилган, бой берилган бойлик, ҳатто тўкилган қон ўрнини босишга арзирли таскинбахш мезон эди. У ҳар бир қадамини шу мезон билан ўлчар, иккиланмасди.\nҚарши дарвозаси портлатилди. Катта минора тўпга тутилди. Арк ярим вайронага айланди, масжидлар устига бомба ёғди, самолёт нелигин кўрмаган, билмаган Бухоро аҳли қурбон бўлди, қирилди. Ҳаммасига гувоҳ: шафқатсиз режанинг иштирокчиси у. «Ғафлат босган Олимхон Бухоро тақдирини ўйлаганида, аввало, ҳарб қувватини оширмасмиди, ўзганинг ҳимоясига ишонган подшоҳ қандай қилиб ўз юртида эркин бўлсин, бугун бўлмаса эртага, у албатта, Бухорони топширмасмиди?»\nЁлғизликда ўтаётган ҳар лаҳза Файзуллага тинчлик бермас, ўзича турли сабаблар топарди: «Агар у бизнинг ислоҳотларни қабул қилиб, амалга оширганида, бугун Бухоро таланмасди, аммо у қўркди, ўзидан қўрқди, тахтдан қўрқди. Олимхон узоқни кўролмади, ўзига ишонди, пилта милтиқ билан қуролланган қари лашкарларига ишонди. Тақдир мен тараф бўлиб, рус қуроли билан уни енгган эканман, қисматдан тонмайман! Отадан давлат қолади, мол қолади. Лекин унга мамлакат қолди, Бухоро қолди, у шунга лойиқмиди? Олимхон Бухорони бошқаролмади...»\nБухоро таланар, Бухоро ёнар, у эса ўз-ўзи билан хаёл талашар, ўтган воқеалар бўлак имкон бермасди. Минг тўққиз юз ўн саккизинчи йилги Колесов жангидан сўнг унинг энг катта имкони жим туриш эди. Бир марта ишончни йўқотган маҳаллий инқилобчи иккинчи бор қизил армиянинг мададидан умидини узиши керак. Лекин унга ишонишди. Файзулла бўлгани учун, керак бўлгани учун ишонишди...\nУ шундай ўйласа-да, сўнгги икки-уч кунлик воқеалар силсиласи, бир-ярим ёнига келиб кетаётган яқинлари, маслакдошлар, қариндошларининг очиқ-ойдин норозиликлари бир дақиқа бўлсин тинчлик бермасди. Рост, қизилларнинг мадади қимматга тушди, лекии на чора, энди ортга йўл йўқ, кўприклар синди.\nНиҳоят, вагон пардасини суриб атрофни кузатди: аскарлар терлаб-пишиб аҳду жаҳд билан елкасига қоп ташир, бирин-кетин тўлган вагонлар эшиги танбаланиб, соқчилар сони ортиб борарди. «Агар шу билан қутулсам, шу билан уларнинг қадами Бухородан узилса, – дея ўйларди у, – билингки, Бухоро ўзининг иккинчи умрини бошлайди, биз янги, мустақил давлатнинг пойдеворига ғишт қўйган бўламиз...» Аммо бунга ҳали эрта, ўй-хаёллари тор вагонда, аскар қўриқчилигида, Бухородан четда кечаётган орзу эканлигини билмасди. Бухоро воқеалари шу қадар шиддат билан кечдики, энди у темир гўшасида тинч туролмас, шошилинч режалар тузар, ён дафтарига қайдлар ёзар, кимлар биландир хаёлан баҳслашар, вазифалар тақсимлар, хуллас, вақт унга, у вақтга тинчлик бермасди.\nНохос эшик тақиллаб, соқчи кўринди:\n– Сизни сўраб келишди.\n– Дўсти Қодирхўжаман, дейди, рухсатномаси бор.\nҚодирхўжа вагонга кирганида Файзулла ярим сурилган парда ёнида туриб, бир маҳаллада улғайган болаликдаги ўртоғи ҳақида ўйларди: «Келгани яхши бўлди, у мени тушунади, ўтган гиналарни унутамиз, энди бизни иш бирлаштирсин, Бухоро бирлаштирсин».\nДўсти Қодирхўжа Файзулла кутганчалик қучоқ очмади, ҳаяжонланмади, бегона, бутунлай ёт бир кишига кўзи тушгандек ажабланиб қараб турди. Бир дақиқалик оғир сукунат Файзулланинг юрагига тошдек қадалди. «Нега мени тушунишмайди, нечун менга бундай қарайдилар, ҳамманинг қўли менинг ёқамда, ахир менга ҳам суянчиқ керак, қани ўша мард, атрофимда устоз Фитратдан бошқа ҳеч ким қолмади!»\nЖимликии Файзулла бузди:\n– Дўстим, тоқатинг етса, яна бир дам жим тур, гапирма. Мен бир ойдинлик тилайман, кўнглим эса кун сайин қора, қоп-қора: кучинг етса, менга қўлингни узат, мадад бер, қадамим ёруғликка етсин, у ёғини ўзимга қўй, албатта қаддимни тиклайман!\nҚодирхўжа ҳамон жим, ўша совуққонлик ила қараб тураверди.\n«Бир дунё кек билан келган, яхши ҳамки қуроли юқ...»\n– Сен бошқа юртнинг одамисан, – сокин тилга кирди Қодирхўжа, – танимайман сени, ёлғонми? Атрофингда соқчилар, ортингда юк тўла вагонлар! Сен мен учун гуё Бухорога келгансану савдонгни пишитиб, яна тўлиб-тошиб юртингга кетаётгандексан! Қаёққа жўнатаяпсан бу олтинларни?! Бухорога қасдинг бормиди?! Яна қўл чўз дейсан, мадад бер дейсан, сен шайтонга қўл узатдинг, сенга шайтон мадад берсин! Отангдан, мол-давлатингдан, ҳаммамиздан кечиб топган тахтингга тупурдим! Нима қилиб турибсан бу ерда бекиниб, олиб чиқ темир тахтингни, Аркка ўрнат! Олимхон кетди, энди у йўқ!\n– Бухорога қасдинг бормиди! – Файзулла Қодирхўжанинг сўзини такрорлади. – Кеча амаким ҳам худди шу гапни айтди. Азобку бу даъвони эшитиш, тушунтириш азоб, чидаш азоб. Мен сенларнинг қай биринг билан айтиб-эшитай! Шу кунгача ёлғиз эдим, наҳотки, яна ёлғизлик қисматим бўлса? Бунақада мен ким билан Давлат қураман?! Йўқ, сенлар гинани биласан, хатони кўрасан, аммо суянчиқ бўлолмайсанлар!\n– Гапирма, сенга суянчиқ бўлишдан худо асрасин! Юртини кофирга топширган одамни мен тушунмайман!\n– Менинг ўз режам, мақсадим бор. Сенлар юртни эмас, ўз молинг, жонингни ўйлайсан! Бугун бўлмаса эртага мени халқ тушунади. Олимхондан қутулганига шукур қилади, кўзи очилади...\n– Олимхонни сен қанчалик билсанг, мен ҳам уни шунчалик билардим. Мен тахт ҳавасидан узоқда эдим. Тинчгина оилам, касб-корим, юрагимда шукронам бор эди – ҳаммасини тўзитдинг! Кошки тўзғиган бир мен бўлсам? Айт! Даъвога арзимайдими булар?! Жавоб берасан, ҳаммасига жавоб берасан, юртнинг даъвоси елкангда турибди, кўзларинг кўр сенинг – кўрмайсан, қулоқларинг кар сенинг – эшитмайсан!\nМутелик, бўшанглик Файзулланинг табиатига ёт эди. Мақсадга эришишнинг қонли йўли, вайронагарчилик, кўплаб яқинларидан ажралиш уни янада теранроқ ўйлашга, Бухоро билан боғлиқ ҳар бир катта-кичик воқеани қайта-қайта тафаккур мезонидан ўтказишга мажбур қиларди. Шафқатсиз вақт ҳафта ичида ўз ҳукмини ўқиган, шикоятга ўрин йўқ эди. Энди буёғига пухтароқ режалар тузиш, ён бериш, пинҳона курашишдан ўзга чора йўқ. Алдандим, десинми, хато қилдим, десинми, узр сўрасинми – бундан не фойда? Мақсади аниқ экан, қайтмайди, қайсар тақдир унга ён босмагунча курашаверади.\n– Чўнтагимдаги сўнгги ақчамни ҳам тортиб олишди, – Қодирхўжа ҳамон тик турганича гапирарди. – Бу қадар пасткашлик?! Ишонган тоғинг шулармиди? Қароқчику булар, гадоку булар! Тунда отамни тунашибди. Бутун маҳаллани қон қақшатиб, кўзи тушган одамдан тилла талаб қилишади! Кечалари уйма-уй изғиб ўлпон йиғишади... Қарғишга қолдинг Файзулла, қўлингдан келса итларингни боғла. Халқни талагани етар, сендан қизиллар миннатдор бўлишса, шу ёғи ҳам етиб ортади. Амирни қулатишта етгулик, балки ортиқроқ хизмат ҳақи тўладинг! Энди айт, бизга тегмасин, бева-бечоранинг оҳи сенга етмаса, Оллоҳга етади!\n– Qodirxoʻja! – Fayzulla uning kiftidan changalladi. –Xotinqargʻish soʻzlaringdan toʻydim! Yaxshilab eshitib ol: Buxoro shu kungacha vatanim edi, endi esa qismatimga aylandi! Bilasan, qismatdan hech kim kecholmagay. Agar taqdir ustimdan kulmasa, Buxoroni qaytadan quraman. Sen hali Fayzullani bilmaysan!..\nСергак соқчи таҳдидли овоздан ҳушёр тортиб, вагонга отилиб кирди. Файзулла малласоч аскарга зўрма-зўраки жилмайиб «Ҳаммаси жойида, чиқиб тур», деди русчалаб.\nКутилмаганда аскарнинг пайдо бўлиши ҳар иккисинида ҳушёр торттирди. Файзулла учун ички ва ташқи тартиб ўрнатилган – у энг яқини билан ҳам вагонда узоқ гаплашолмас, ким билан нима ҳақида суҳбатлашгани учун ҳисоб беришга мажбур эди. Гувоҳларсиз суҳбат ўзига чоҳ қазишга тенг, буни англамасликнинг иложи йўқ, то шу кунгача асраб-авайлаб, жону танига қалқон бўлиб келган Когон стантсиясидан кунма-кун узоқлашаяпти. Рост, ҳаётини асраш важида темир қутида, соқчилар қўриқчилигида ётар экан, кўнглига бостириб кирган бегоналик ҳисси кун сайин катталашиб, улкан тўсиққа айланиб бораяпти.\nУ вагон бўйлаб аста юра бошлади, буткул тинчини йўқотди. Бири-биридан чалкаш, хавотирли ўйлар таъсирида вагондан отилиб чиққиси келди. Унинг чорасиз пайтлари кўп бўлган, лекин бугунгидек ўтган воқеаларнинг барча маломати йиғилиб бошидан ёғилмаган эди. Нималар бўлаяпти ўзи? Бари унинг ихтиёрисиз кечди, у биладики, унинг хоҳишидан-да шиддатли, қудратли бир куч Бухорога бостириб кирди. Фрунзе лашкарларининг қадами етган Бухорога ҳаммадан кўпроқ у масъул эмасмиди?..\nБир муддат жимликда кечган фурсат соқчиларни янада ҳушёрликка чорлади. Бу гал улар вагон панжарасидан пойлашди, ҳатто бириси пойлаганини атайлаб яширмади, тиржайиб, очиқ-ойдин ичкарига разм солди.\n– Кимни пойлашаяпти, – сўради Қодирхўжа, – меними ё...\n– Мени пойлашаяпти, уларга мен керакман.\n– Йўқ, хато қиласан, Файзулла, уларга сен эмас, Бухоро керак! Ҳолингни кўриб ҳаммасини англадим, энди қўлингдан бир иш келиши мушкул, сен аллақачон болшавойнинг аравасига мингансан, ўз ихтиёрингча тушмайсан, тушолмайсан, жўшиб-жўшиб қўшиғини айтасан, айтмасанг айттиради!\nФайзулла унииг сўзларини эшитмагандек, хотиржам кўзларига тикилди:\n–Дусту биродарларга айт, Бухорони ташлаб кетишмасин, ҳали бир-биримизга керак бўламиз. Янглиш фурсат тез ўтади, менга ишонинглар Қодирхўжа. Кел, энди хайрлашамиз дўстим.\n– Кетаман, – деди Қодирхўжа орқага тисланиб, – лекин сенга ишонмайман, Файзулла, ишонмайман! Оллоҳга қасамки, барингдан ўч оламан, токи тирик эканман, ўч оламан...\nУ эшикни тарақлатиб ёпди.\nБир муддат ўтгач, кетма-кет ўқ овози эшитилди. Қодирхўжа чуқур хандақда қонга беланиб ётар экан, Файзулланинг сўнгги сўзларини эслади: «...Янглиш фурсат тез ўтади, менга ишонинглар, Қодирхўжа...» У кўзларини катта очиб, чидам билан хўрсинди. Кўзи элас-элас тепасида белкурак кўтарган қизил аскарга тушди.\nУ ҳали жони чиқмаган – тирик жасадини тупроққа қориштираётганларини томоша қилиб ётди, кўзларини юммади, юмолмади. Боши узра – осмонда элас-элас ярадор Катта минора аксланди. Бир ўқ билан, ўн ўқ билан қуламаган минорадан мадад истагандек ўнг қўлини чўзмоқчи бўлиб талпинди-ю шу лаҳза елкасига тош урилди, юзига қум тушди, кўзлари уни зулмат қаърига тортиб кетди.\n"http://kutubxona.nostritemporis.com/wiki//index.php?title=Rajabboy_Raupov._Iymon_minorasi_(hikoya)_/_Kiril&oldid=13693" dan olindi


Хитойда завод портлаши оқибатида олти киши ҳалок бўлди\nЖамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Хитойда завод портлаши оқибатида олти киши ҳалок бўлди\t15:27, 19 сентябрь 2016\tШимоли-Ғарбий Хитойнинг Цинхай провинциясида жойлашган кимё заводида содир бўлган портлаш оқибатида олти киши ҳалок бўлди, бир киши дом-дараксиз йўқолди.\nПортлаш цемент ишлаб чиқариш ускунасида юз берди. Портлаш вақтида ишлаб чиқариш линиясида 26 нафар ишчи бўлган, икки киши воқеа жойида ҳалок бўлди, бир киши бедарак йўқолди, 12 киши яраланди. Шифокорларнинг саъй-ҳаракатларига қарамай 12 нафар шифохонага етказилганлардан 4 нафари вафот этди.\nПортлаш сабаблари аниқланмоқда.\nЗавод 2013 йилда фаолиятини бошлаган бўлиб, ҳар йили 2500 тонна цемент ишлаб чиқариш қобилиятига эга.


Тошкент ирригация ва қишлоқ хўжалигини механизациялаш муҳандислари институти ректори Ўктам Умурзоқов 1952 йил 20 августда Жиззах вилояти Зомин туманида туғилган.\nЎ.Умурзоқов 1974 йил Тошкент ирригация ва қишлоқ хўжалигини механизациялаш муҳандислари институтини тугатган. У иқтисод фанлари доктори, профессор. Меҳнат фаолиятини 1974 йил Тошкент ирригация ва қишлоқ хўжалигини механизациялаш муҳандислари институти "Машиналар пухталиги ва ремонти" кафедраси ассистенти, кичик илмий ходими вазифасидан бошлаб, таълим соҳасида масъул вазифаларда ишлаб келди. Ў.Умурзоқов 2017 йилдан буён Тошкент ирригация ва қишлоқ хўжалигини механизациялаш муҳандислари институтининг ректори лавозимида меҳнат қилмоқда.\nТошкент ирригация ва қишлоқ хўжалигини механизациялаш муҳандислари институтида Ў.Умурзоқов ташаббуси билан талаблардан келиб чиқиб, 9 дан ортиқ янги таълим йўналишлари очилган. Факультетлар сони 5 тадан 8 тага етказилган. Хорижий олий таълим муассасалари тажрибаларини ўрганиш асосида ўқув режа ва фан дастурлари янгидан шакллантирилди.\nҲозирда институт жаҳон университетлари халқаро рейтинги QS минтақавий рейтингида 301 ўрини ва Times Higher Education (THE)томонидан ўтказилган халқаро предмет рейтингида 201-ўринга лойиқ, деб топилди.\nЎктам Умурзоқов Ўзбекистон Республикаси Сув хўжалиги аълочиси ва Ўзбекистон Республикаси Қишлоқ хўжалиги фидойиси кўкрак нишони билан мукофотланган.\nPS: Сайтимизда ташкил этилган “Бугун туғилган кун” лойиҳасида турли соҳаларда мамлакатимиз равнақига ўз ҳиссасини қўшаётган инсонлар, давлат ва жамоат арбоблари, академиклар, эл севган ижодкорлар ҳамда касби, танлаган йўлида юқори натижаларга эришаётган ватандошларимизнинг туғилган кунлари бериб борилади.\nМазкур рукнга энди Сиз ҳам тўлов асосида ўз яқинларингизнинг туғилган кунларини жойлаштириш имкониятига эгасиз.\nТелефон: 71) 233-42-84, (71) 233-21-37


Сардор Рашидов: “Ҳозир “Ал Жаиш”да пасайиш кузатилмоқда” / Olamsport.com\n09:07Россия ММА бўйича жаҳон чемпионатида нейтрал байроқ остида иштирок этади + таркиб\t0 08:46"Тез орада Жоковичнинг ҳаёти жаҳаннамга айланади"\t0 08:25Африка кубоги. Нигерия Тунисга ютқазиб, мусобақани тарк этди\t0 08:04UFC 270 турниридан ким қанча ишлаб олди? (тўлиқ гонорарлар рўйхати)\t0 07:43Australian Open. Дунёнинг биринчи ракеткаси 1/4 финалда\t0 07:22Бугун Осиё чемпионатида 6 нафар боксчимиз рингга кўтарилади + Жуфтликлар\t0 07:01"Барселона" 87-дақиқада урилган гол эвазига "Алавес"ни мағлуб этди\t0 21:02Ҳакамлар Моренонинг ғалабасини исташмадими? Улар статистик маълумотларга эътибор бермай, камарни Фигередога беришди. Қандай қилиб?\t2 20:41ЎзДЖТСУ доценти IKAнинг халқаро лицензиясини қўлга киритди\t0 20:20Нега "Реал" "чемпионлик йўлакчаси"ни рад этди?\t0 19:59Жейк Пол Хабибнинг таклифига жавобни узоқ куттирмади\t1 19:38Australian Open. Дунёнинг саккизинчи ракеткасида мағлубият\t0 19:17Бокс. Осиё чемпионатининг иккинчи кунида биттадан ғалаба ва мағлубият + ФОТО\t0 19:00Карим Бензема: "Мессини танқид қилаётганлар футболни тушунмайди"\t0 18:39“F-4 UAE Championship”да ўзбекистонлик пилот ўз натижасини яхшиламоқда + ФОТО\t0\n09 фев 16:30\nСардор Рашидов: “Ҳозир “Ал Жаиш”да пасайиш кузатилмоқда”\nТеглар : ФутболРашидовҚатар\nОЧЛ “плей-офф” босқичи ўтиш баҳсида Қатарнинг “Ал Жаиш” клуби ўз уйида Тошкентнинг “Бунёдкор” клубини қабул қилиб пенальтилар сериясида имкониятни бой бериб қўйганди.\nУшбу баҳсдан сўнг “Ал Жаиш” клуби футболчиси, Сардор Рашидов ўйин ҳақида ўз фикрларини билдирди.\n“Авваламбор “Бунёдкор” жамоасини ғалаба ва гуруҳ босқичига чиққани билан табриклайман. Тўғри, биз ўйинда мағлубиятга учрадик. Лекин ҳужумдаги вазиятларни гол билан якунлай олмадик. Ҳозир “Ал Жаиш”да пасайиш кузатилмоқда. Ички чемпионатда ҳам омадимиз келмаяпти. Ўтган йилги “Ал Жаиш”ни гўёки йўқотиб қўйгандекмиз. Бундан фожеа ясамаслигимиз керак, ҳаммаси олдинда.\nАлам қилгани ўтган йили клубим билан ярим финал босқичига қадар етиб боргандик. Энди эса гуруҳ босқичига ҳам чиқа олмадик. Энди бор эътиборимизни ички чемпионат баҳсларига қаратамиз. “Бунёдкор”га эса гуруҳ босқичида омад тилайман.\nБиз пенальтилар сериясига тайёргарлик кўрган эдик, лекин омадимиз келмади. Пенальти бу лотерея дейилади 50 га 50 вазият ҳисобланади. Афсуски ўша вазиятда гол ура олмадим”, - дейди “Ал Жаиш” клуби футболчиси Сардор Рашидов.\nЎФА Ҳамдамовнинг Қатар клубига ўтаётганини эълон қилди 0\n2022 йилда жамоаларимизни кутиб турган халқаро мусобақалар 0\nДунёнинг энг қиммат таркибга эга клублари (топ-10) 0


Қайси компания смартфонлари вақт ўтиши билан ўз қийматини энг кам йўқотади?\nApple энди дунёнинг энг бой компанияси эмас\nGalaxy S21 Ultra, Pixel 6 Pro, iPhone 13 Pro Max - қай бирининг аккумулятор автономлиги яхшироқ?\nCIRP: Apple АҚШда фойдаланувчиларнинг содиқлик рейтинги бўйича биринчи ўринни эгаллади\nЯнги Xiaomi флагмани DxOMark рейтингида умумий 117 баллни қўлга киритди\nOnePlus'дан чегирмалар: смартфон нархлари сезиларли даражада арзонлашган\nWorld of Tanks’ни қанча одам ўйнайди?\nWorld of Tanks онлайн ўйини Wаргаминг компанияси маҳсулоти бўлиб, унинг офиси Белорус пойтахти Минск шаҳрида жойлашган. Маълумотларга қараганда, World of Tanks’ни Россияда энг кўп ўйинчилари бор.\nApple раҳбари: Россия биз учун заиф бозор\nРоссия бизнинг маҳсулотлар учун зоиф бозор,- дейди Аpple корпорацияси раҳбари Тим Кук Реутерс нашрига берган интервьюсида.\n2019 йилдан бошлаб меҳнат дафтарчаси керак бўлмайди\nЎзбекистонда меҳнат дарфтарчасидан воз кечилади. Унинг ўрнига электрон база жорий этилади.\nЎзбекистонда 4G дан фойдаланиш даражаси қандай?\n4G нинг Ўзбекистонга кириб келиш даражаси 8,7 фоизни ташкил этмоқда. Буни GSMA учун ўтказилган EY тадқиқотлари кўрсатмоқда.\nTezMedʼ лойиҳаси – тез тиббий ёрдам бошқарув тизимини автоматлаштириш учун инновацион дастурий таъминот тўплами саналади.\nЭшитиш ва нутқида нуқсони бор ногиронлар учун диспетчерлик хизмати ташкил этилади\nБундай шахсларни ижтимоий қўллаб-қувватлаш мақсадида диспетчерлик хизматини ташкил этиш кўзда тутилмоқда.\nTelegram’да спамдан «озод» бўлиш сири\nБиз Telegram мессенжерида қандай қилиб «спам»дан «озод» бўлишни босқичма-босқич кўриб чиқамиз.\n«Хавфсиз шаҳар»нинг пилот лойиҳаси Самарқандда амалга оширилади\n«Хавфсиз шаҳар» лойиҳасининг пилот лойиҳаси эса Самарқанд шаҳрида амалга ошрилиши кўзда тутилмоқда.


22.11.2019 13:16 0 1310\n«Twitter»да фойдаланувчиларнинг хабарларга жавобларини яшириш имконини берадиган функция синовдан ўтди ва энди бутун дунёдаги фойдаланувчиларга тақдим этилади. Бу ҳақда компания веб-сайтида маълум қилинди.\nКомпания тушунтиришича, бу функция фойдаланувчи томонидан суҳбатлар ва ҳисоблар устидан назоратни кучайтириш ва унга мулоқот пайтида ўзини хавфсиз ва қулай ҳис этиши учун жорий қилинган.\nЭнди хизматнинг рўйхатдан ўтган ҳар бир фойдаланувчиси ўз твитларига жавобларни яшириши мумкин. Жавоблар кулранг белги билан белгиланади, уларга босиш орқали одамлар мазмуни билан танишишлари, «яширилганларига» жавоб беришлари мумкин.\nШундай қилиб, юзерлар энди давом этаётган суҳбатларни яхшироқ бошқариш имкониятига эгалар, аммо бошқа фойдаланувчилар барибир суҳбатни тўлиқ кўра оладилар.\nижтимоий тармоқ Тwitter янгилик махфийлик


Миллион долларлик “Mercedes-Benz” - XABARDOR.UZ\nКвадрат шаклида, қоп-қора ва қўрқинчли – бу таъриф G-тоифасидаги бир автомобилга мос тушади. Канаданинг “Inkas Armored Vehicle Manufacturing” компанияси “Mercedes-Benz G 63 AMG” автомобилининг асл нусхасидан 1,1 метрга узунроқ бўлган зирҳланган кўринишини намойиш этди.\nУшбу зирҳланган автомобиль 7,62 калибрли снаряд ва “308 Wincheaster” ўқларига дош бера олади. Тўғри, автомобиль остида иккита граната портлаши уни ҳаракатдан тўхтатиши мумкин, бироқ унинг ичида ўтирганларга ҳеч қандай зиён-заҳмат етмайди.\nҲайдовчи ва йўловчи ўриндиқлари орасига қўшилган 1,1 метрли қўшимча қисм ушбу автомобиль ташқи кўринишидан “Хаммер”ни, ички кўриниши билан эса “Rolls-Royce”ни эслатиб юборади.\nЯнги лимузиннинг ичидаги чармдан тайёрланган ўриндиқлар, музлаткич, катта экранли мультимедиа тизимининг мавжудлиги ва тўппонча сақлаш учун махсус бўлма ўрнатилганлиги ҳам уни қимматбаҳо автомобиллар сафидан жой олишига хизмат қилади.\nСалон ичидаги йўловчиларни заҳарли газ билан ҳам бир ёқли қилиш қийин – “G 63 AMG Limo” махсус ҳаво тортиш тизими билан жиҳозланган.\nЗирҳланган лимузинга 544 от кучига эга 5,5 литрли V8 қўшалоқ турбинали двигатель, 7 поғонали автоматик узатмалар қутиси ўрнатилган. Автомобилнинг ҳаракатланувчи қисми хусусиятлари ҳақида “Inkas Armored Vehicle Manufacturing” ходимлари ҳозирча маълумот беришмади.\n“Mercedes-Benz G 63 AMG Limo”нинг нархи бир миллион доллар атрофида туради.\nҚизиқарли рукнларимизга ташриф буюринг: Ихтиролар / Спорт / Мусиқа / Саломатлик/ Ёзувчилар


ИнтерФУТБОЛ :: Максим Шацких: «Орзуйим – «Динамо» Киевни бошқариш»\nМаксим Шацких: «Орзуйим – «Динамо» Киевни бошқариш»\nКиевнинг «Динамо» клуби ёшлари (U-19) чемпионат якунланишига тўрт тур қолганида ғолибликни қўлга киритишди. Ушбу жамоа мураббийлар штабида Максим Шацких ҳам фаолият юритмоқда. Украина чемпионати тўпурарларидан бири ҳисобланган ҳамюртимиз ҳамкасби Юрий Морозга ёрдам бермоқда. Яқинда zbirna.com сайти Максим билан суҳбат уюштириб, турли мавзудаги саволларига жавоб олди.\n— Максим, сайтимиз «Динамо» ёшларини чемпионлик билан табриклайди. Яқин таъқибчи 15 очко ортда қолганини инобатга олсак, айни пайтда жамоангизга тенг келадигани йўқми?\n— Раҳмат. Бугунги кунда «Динамо»нинг рақиблардан бир бош устун экани борасида ҳеч ким тортишмаса керак. Таъқибчилардан бунчалик олдинлаб кетганимиз бежиз эмас. Тўғри, мавсум давомида хавотирланишлар ҳам учради. Ўшанда очколар йўқотдик. Агар йигитлар ўзларига бўлган талабни пасайтиришмаса, ишончим комилки, келажакда «Динамо»нинг асосий таркибидан мунтазам жой олишади. Буни тезроқ амалга оширишларини истардим. Мураббийлар штаби ҳам мазкур масалада катта ишларни амалга оширмоқда. Шуни алоҳида айтиш лозимки, ҳар қандай ҳолатда ҳам мақсадимиз чемпионлик эмас. Муҳими - ёшларни катта футболга тайёрлаш.\n— Жамоанинг энг иқтидорли футболчилари кимлар?\n— Менимча, бу ҳақда гапириш ярамайди. Албатта, шундай ўйинчилар бор. Қолаверса, 22 ёшгача бўлган жамоамиз ҳам чемпионликка яқин турибди.\n— Максим Шацких учун ёшлар билан ишлаш осонми?\n— Ҳа. Йигитларга билганларимни ўргатишни истайман. Улар ҳам ўз ишларига профессионалларча ёндашишмоқда.\n— «Динамо» УЕФА ёшлар лигаси гуруҳ босқичида «Бенфика»ни икки бор мағлуб этганди. Кейинчалик жамоа финалга қадар етиб борди. Аммо ҳал қилувчи баҳсда Австриянинг «Зальцбург»ига имконият бой берилди. Португалияликлар ҳақиқатан ҳам кучлими?\n— Худди шундай. Жамоа яхши шаклланган. Тўғри, «Динамо» «Бенфика»ни кузда икки марта енгди. Ҳар иккисида ҳам ҳақли равишда ғалаба қозондик. Ўша пайтда биз кучлироқ эдик. Жамоалар аввалига яхши ўйин кўрсата олмай, кейинчалик юқори марраларни забт этишганига кўп бора гувоҳ бўлганмиз. Мисол учун, Португалия термасини олайлик. Криштиану Роналду бошчилигидаги жамоа Евро-2016 гуруҳ босқичидан зўрға чиққанди. Якунда эса чемпионликни нишонлади. Португалияда, хусусан, «Бенфика»да академия худди соат механизмидек ишлайди. Шу боис ҳам бу жамоанинг финалга чиқишини тасодифга йўймаслик керак. Яқинда «Бенфика» устози U-19 мураббийлари симпозиумида Юрий Мороз билан суҳбатда «Динамо»нинг «плей-офф» босқичидаги биринчи ўйинда мағлубиятга учраганидан ҳайрон қолганини айтди. Ўз навбатида, Жоао Тральяу «Аякс»га қарши учрашувимизни кўриб, хурсанд ҳам бўлди. Ке-йинги босқичда голландларни «Реал» тўхтатганди.\n— «Динамо» февралда «Аякс» тўсиғидан ўтолмади... Сабаб?\n— Ҳозир ҳар қанча гапириш мумкин. Аммо баҳорда Украина клубларининг еврокубокларда қийналишини барчамиз яхши биламиз. Муҳими, бундай рақибларга дуч келганда юқори формада бўлиш лозим. Ўшанда жисмонан тайёр эмасдик. Чунки рақибга гуруҳ босқичидагидек қаршилик кўрсата олмагандик. Қолаверса, «плей-офф»нинг бир ўйиндан иборат эканини маъқулламайман. Ҳар бир жамоа ўз майдонида ўйнаши лозим. Бунда ҳеч қандай муаммо кўрмаяпман, вақт етарли. УЕФАдагилар келгуси мавсумда ҳам ўзгаришлар бўлмаслигини айтишди. Аммо «плей-офф»даги жавоб учрашувлари бўйича вазиятни ўрганиб чиқишаётганини маълум қилишди.\n— Айтишларича, бундай ёшда футболчилар стабил ўйин кўрсата олишмас экан.\n— Бўлиши мумкин. Лекин ортга назар ташлаб, шуни айтишим мумкинки, бизнинг жамоамизда бундай ҳолат кузатилмади.\n— Сизлар ҳам «Динамо»нинг асосий таркиби каби уч нафар ҳимоячи билан ўйнайсизларми?\n— Ҳозирча йўқ. Аммо қолган учрашувларда ушбу вариантларни ҳам синовдан ўтказиш ниятимиз бор.\n— Асосий жамоа бундай тактик схема билан қизиқарлироқ ўйин намойиш қиляптими?\n— Буни вақт кўрсатади. Лекин ҳужумнинг ўзгача кўриниш олаётганини тан олиш керак. «Динамо» кўпроқ гол урмоқда. Умуман, бу нарса жамоа билан ҳар кун ишлайдиган Сергей Ребровга яхшироқ кўринади.\n— «Динамо»нинг фахрий футболчиси ҳисобланасиз. Жамоанинг жорий мавсумдаги муваффақиятсиз иштирокига қандай баҳо берасиз?\n— Менимча, энг асосий сабаб - кераксиз жойда очко йўқотилиши. Бундан бош мураббийнинг ўзи ҳам хабардор. Футболда ҳар нарса бўлиши мумкин. Ўтган мавсумда «Шахтёр» ҳам шундай ҳолатга тушганди. Эндиликда хатолардан тўғри хулоса ясаб, бор эътиборни Украина кубогига қаратиш лозим.\n— «Динамо» кубокдаги ғалаба билан чемпионатдаги муваффақиятсизликни ювиши мумкинми?\n— Кубок — бу соврин. Шунинг ўзи ҳам катта гап.\n— Келгуси чемпионатда ҳам жорий йилги формат сақланиб қолади. Бу ҳолат сизга маъқул келяптими?\n— Бир нарса дейишим қийин. Чунки мусобақада ўзим иштирок этмаяпман. Ўйлашимча, Украинадек мамлакат чемпионатида камида 16та жамоа қатнашиши лозим. Аммо иқтисодий вазият аксарият клубларга қийинчилик туғдирмоқда. Шундай экан, ҳозирги кунда премьер-лигада 12та жамоанинг иштирок этиши энг оптимал вариант. Аммо бошқа тарафдан, «Ворскла» ҳамда «Сталь» клублари еврокубокларга чиқиш имкониятига эга бўлишганди. Аммо бир очко туфайли иккинчи олтиликка тўғри келишди. Натижада мазкур жамоаларда иштиёқ сўнди. Шу жиҳатларни инобатга олсак, бироз адолатсизлик бўлди.\n— Премьер-лигада клублар кўпайса, терма жамоа учун танлов осон кечади, деб ҳисоблайсизми? Ахир бундай ҳолатда футболчилар сони ҳам ортади.\n— Ҳақиқатан шундай. Қаердадир бўлажак юлдузлар чиқиб қолиши мумкин. Боз устига, Андрей Шевченко янги жамоа тузяпти ва кўплаб ёш футболчиларга имконият яратмоқда.\n— Украина терма жамоасининг ЖЧ-2018 саралаш баҳсларидаги иштирокига қандай баҳо берасиз?\n— Ҳозирча ўртача дейиш мумкин. Ўйинни янада кучайтириш мумкин. Украина термаси асосий рақибларидан бири ҳисобланган Хорватияга имкониятни бой берди. Аммо ҳали олдинда кўп ўйинлар бор. Шундай экан, вазиятни ўнгласа бўлади. Энг муҳими - ўз кучига ишониш. Камчиликлар кузатилса ҳам жамоани танқид қилиш ярамайди.\n— Ўзбекистон терма жамоасида ўйнаб юрган кезларингиз Украинага қарши иккита ўйин ўтказгансизлар. Ўша учрашувларни эслайсизми?\n— Албатта. Киевдаги В.Лобановский номидаги стадионда тўқнаш келганмиз. Украина 2007 йилнинг августидаги баҳсда 2:1, 2011 йилнинг июнида эса 2:0 ҳисобида ғалаба қозонган. Кучли рақибга қарши ўйнаш ҳамиша қизиқарли. Агар Ўзбекистон термаси шундай ўйинларни кўпроқ ўтказганида, расмий учрашувларда янада яхшироқ натижаларни қайд этардик.\n— Бу баҳсларда тўп киритолмагансиз. Украиналиклар ўйин услубингизни билишгани учун шундай бўлганми?\n- Нима ҳам дердим, ҳамма учрашувда ҳам гол ура олмайман-ку. 2007 йилги ўйинда Украина термаси дарвозасини Андрей Пятов қўриқлаганди. «Динамо»да ўйнаб юрган кезларим ҳам унинг дарвозасини ишғол қила олмагандим. «Арсенал» сафида тўп сурганимда эса бунинг уддасидан чиққанман.\n— Ўзбекистон термасида бир неча йил фаолият олиб бордингиз. Аммо жаҳон чемпионатига чиқиш насиб этмади. Бундан афсусланасизми?\n— Жуда афсусланаман. Икки марта мундиалга йўл олиш учун реал имкониятга эга бўлганмиз. Ҳар иккисида йўлимизга Баҳрайн термаси тўсқинлик қилган. Бир сафаргисида ҳакамнинг «антиқа» қарори бизга панд берганди.\n— «Динамо» таркибида Украина терма жамоаси аъзолари билан бирга тўп сургансиз. Улар орасида сиз учун энг яхшиси ким?\n— Ҳаммамиз тенг ўйин намойиш қилардик. Шу боис ҳам кимнидир алоҳида кўрсата олмайман. Бир пайтлари беларуслик Саша Хацкевич ва Валя Белькевич, грузиялик Каха Каладзедан ташқари «Динамо»нинг барча аъзолари Украина термасига жалб этилганлар. Футболчи миллий жамоага чақирилдими, демак у ҳақда фақат илиқ фикр билдириш мумкин.\n— Жамоадошларингиз орасида Европа ёки жаҳон чемпионатига чиқа олмай қайғуга тушган футболчиларни кўп кўргансиз. Бундай зарбадан кейин ўнгланиш қийинми?\n— Албатта, руҳий тарафдан тикланиш мушкул. Шу боис ҳам ўзингиздаги иштиёқни тезда оширишингиз талаб этилади.\n— «Динамо»даги ўйинлардан сўнг шундай ҳолатга тушганмисиз?\n— 2003|2004 йиллар мавсумида Чемпионлар Лигаси гуруҳ босқичининг сўнгги турида ўз майдонимизда Миланнинг «Интер»ини қабул қилганмиз. Учрашувда ғалаба қозонган жамоа гуруҳдан чиқишни уддаларди. Аммо ўйин 1:1 ҳисобида якунланган. Ҳалигача ўша баҳсдаги 89-дақиқа кўз ўнгимдан кетмайди. Ўшанда Флорин Чернат жуда қулай вазиятдан гол уролмаганди. Натижада дуранг ҳисоби гуруҳда «Локомотив»нинг иккинчи ўринни эгаллашини таъминлаган. Кейинги йили ҳам шунга ўхшаш ҳолат кузатилган. Гуруҳ босқичи якунланишига бир тур қолганида «Динамо» биринчи ўринда эди. Аммо охирги учрашувда Леверкузенда «Байер»га имкониятни бой берганмиз. «Реал» эса «Рома»ни мағлуб этган. Охир-оқибат 1|8 финал йўлланмасидан маҳрум бўлганмиз.\n— Максим Шацких — мураббий. Бир-икки йил олдин шундай бўлишини тасаввур қила олармидингиз?\n— Ўйинчилик давримда ҳам фаолиятимни якунлаганимдан сўнг футбол билан алоқани узмайман, деб бир неча бор айтгандим. Аммо қандай соҳада ишлашимни билмасдим. Мана, энди мураббийман. Игорь Михайлович Суркис ва Сергей Станиславович Ребров туфайли узоқ муддат бўш юрмадим. Аксарият футболчилар ўйинчилик ва мураббийлик орасида маълум вақт-ни ўтказиб юборишади. Натижада, кейинчалик ушбу соҳада ўз йўлларини топиб олишлари қийин кечади.\n— Сизда А}В мураббийлик дипломи бор. PRO лицензиясини олиш вақти келдими?\n— Ҳозирда ўқияпман. Битта сессия бўлиб ўтди. Май ойининг охирида яна биттаси ўтказилади. Декабрда эса лицензияни олишимиз мумкин. Гуруҳимда Владимир Езерский, Сергей Нагорняк каби Украина футболининг таниқли вакиллари бор.\n— Қайси мураббийлардан ўрнак олишни истайсиз?\n— Бирга ишлаган барча мутахассислардан ниманидир ўрганишга интилганман.\n— Европанинг қайси жамоаси ўйинлари ёқади?\n— Ҳамиша «Барселона»га мухлислик қилганман. Менга уларнинг тўпни назорат қилиши ёқади. Бироқ баъзан ошириб юборишади. Каталонияликлар доимо рақибни югуришга мажбур этишади. Албатта, кўп нарса Месси, Неймар ва Суареснинг қандай ўйнашига боғлиқ. Умуман олганда, бошқа жамоалар ҳам етакчиларнинг ўйинига боғланиб қолишган.\n— Максим Шацких мураббийликда нимани орзу қилади?\n- Ҳар бир ёш мураббий катта жамоада ишлашни истайди. Орзум - Киев «Динамо»сини бошқариш. Унга футболчилик фаолиятимнинг 10 йилини бағишлаганман. Аммо ҳар бир нарсанинг ўз вақтида амалга ошгани маъқул.\n11:36 Педро операция қилиниши мумкин (0)\n11:04 «Валенсия» футболчилари клуб президентидан хафа (0)


Жанубий Кореяда Ўзбекистон фуқароси «омикрон» вирусини юқтириб олгани айтилмоқда - Daryo\n16:07, 03.12.2021 28221\nЖанубий Кореяда Ўзбекистон фуқароси «омикрон» вирусини юқтириб олгани айтилмоқда\nЖанубий Корея Касалликларни назорат қилиш ва олдини олиш агентлиги мамлакатда коронавируснинг янги «омикрон» штаммининг биринчи ҳолатларини аниқлади. Бу ҳақда The Korea Times хабар берди.\n3 декабрь куни Жанубий Кореяда «омикрон» инфекциясининг дастлабки ҳолатлари тасдиқланган: Нигериядан Инчхонга қайтган эр-хотинда, уларни аэропортдан уйига етказиб қўйган ўзбекистонлик дўстида ва яқинда Нигериядан қайтган Кёнгидо провинциясидаги 50 ёшли икки аёлда.\nТаъкидланишича, жуфтликнинг ўғлида коронавирус тести натижаси мусбат чиққан бўлиб, у «омикрон» билан касалланган. Оиланинг ўзбек дўстининг рафиқаси ва қайнонаси, шунингдек, яна бир дўсти COVID-19 га топширган тести мусбат бўлиб, аммо уларда натижаси ҳали тўлиқ чиқмаган. Бироқ улар «омикрон» юқтириб олган бўлиш эҳтимоли юқори эканлиги таъкидланмоқда.\nЭр-хотинда мусбат натижа Нигериядан қайтганининг эртаси куни — 25 ноябрда тасдиқланган. Расмийларнинг сўзларига кўра, улар аэропортдан уйга коронавирусга гумонланган фуқароларни ташишга мўлжалланган махсус таксида қайтдик, дея ёлғон маълумот берган. Шу сабабли соғлиқни сақлаш органлари оила билан яқин муносабатда бўлган ўзбек дўстини топа олмаган ва унинг карантинга жойлаштирилишини талаб қилмаган.\nЖуфтликда коронавирус аниқланганини билган Ўзбекистон фуқароси ўз хоҳишига кўра тест топширгани борган ва унда манфий жавоб чиққан. Бироқ кўп ўтмай унинг тана ҳарорати кўтарилган ва 29 ноябрь куни унда коронавирус аниқланган.\nУ аэропортдан эр-хотинни олиб кетганидан кейин кундалик ҳаёт режимида яшаган — дўстлари билан учрашган ва ишга борган. Оила ҳам рейснинг бошқа йўловчилари ва қўшнилари билан алоқада бўлиб келган. Расмийларнинг фикрича, ўзбекистонлик эркак ва мазкур оила аъзолари 270 га яқин одам билан алоқада бўлган.\nМаълумотга кўра, Ўзбекистон фуқаросида COVID-19 ташхиси қўйилганидан бир кун аввал у Инчхон шаҳридаги масжидга ташриф буюрган. У ерда 400 дан ортиқ хорижий фуқаро йиғилган.\nМаълумот учун, коронавируснинг кўп сонли мутацияга эга янги «омикрон» (B.1.1.529) штамми биринчи марта ноябрь ойида Жанубий Африкада топилганди. Жаҳон соғлиқни сақлаш ташкилоти маълумотларига кўра, B.1.1.529 вируси организмдаги протеин таркибига таъсир кўрсатиши мумкин. Амалдаги вакциналар эса бу каби ўзгаришларга етарлича самарадор бўлмаслиги айтилмоқда. Шунингдек, ЖССТда мавжуд дастлабки маълумотларга кўра, илгари коронавирусни бошдан ўтказган кишиларда «омикрон» билан қайта касалланиш хавфи юқори бўлиши мумкин.\nЭслатиб ўтамиз, 2021 йил 30 январь куни коронавируснинг «британча» штамми Ўзбекистонга кириб келгани маълум бўлганди. У 23 январь куни Дубайдан қайтиб келган 10 ёшли қизчада аниқланган. ССВ эса коронавируснинг янги штамми аниқланган қизча ҳақида нима учун 1 ҳафтадан кейин эълон қилинганига изоҳ берганди. 17 апрель куни бош вазир Абдулла Арипов бошчилигида коронавирусга қарши кураш комиссиясининг кенгайтирилган йиғилишида Ўзбекистонга коронавируснинг «африкача» штамми кириб келгани айтилганди. Июнь охирларида Ўзбекистонда коронавируснинг «ҳиндча» штамми аниқланган эди.\n12:05, 26.04.2022 112217\n07:30, 04.05.2022 96620\n07:30, 15.05.2022 83993\n02:28 Бугун 3900\n01:59 Бугун 5174\n00:13 Бугун 11778\n00:09 Бугун 8210\n14:16, 21.05.2022 66932\n20:13, 20.05.2022 50582\n18:44, 20.05.2022 45871\n22:10, 20.05.2022 42584


13:36 16.03.2019 Ҳавола олиш\nТОШКЕНТ, 16 мар - Sputnik. Куни кеча Тошкентда Humo Arenaнинг шов-шувли очилиш маросими ўтказилиб, тадбирда минглаб ўзбекистонликлар ва санъат соҳасининг энг ёрқин вакиллари иштирок этишди.\nТадбирда қатнашган ва "хит" тароналарини ижро этган Россия "поп қироли" Филипп Киркоров ўзбекистонликларни чин маънода кўзни қамаштирувчи саҳна либоси билан ҳайратга солди. Киркоровнинг қўшиғи залнинг аксарият қисмини "ўйнатди". Ёшлар эса рус санъаткорига жўр бўлиб куйладилар.\nШунингдек, тадбирда бошловчилик қилган Николай Басков ҳам гапга чечанлиги ва ҳазиллари билан маросим иштирокчилари кайфиятини кўтарди. Оёғи синганига қарамай, қийинчиликларни менсимай зални "қиздирган" Дима Биланни айтмайсизми.\nБугун эса артист ўзининг Instagram ида тошкентлик Жако лақабли тўтиқуш билан бўлиб ўтган танишуви ҳақида ёзиб қолдирди.\nДима Билан бу учрашувга шу қадар хурсанд бўлдики, оппоқ тўти билан гаплашаётгани акс этган жуда кўплаб видеоларни суратга олиб ижтимоий тармоққа жойлаштирди.\nA post shared by Dima Bilan (@bilanofficial) on Mar 15, 2019 at 7:45am PDT\nСанъаткор шунингдек, спорт мажмуасининг шов-шувли ва тантанали очилиш маросими учун барчага миннатдорлик билдирган ва Тошкентга улкан зафарлар ҳамда янги ғалабаларни тилаб қолган.


Туркия Россияга қарши санкциялар шартини эълон қилди\nТуркия Россия Федерациясига қарши санкциялар қўллаш шартини эълон қилди\n14 Aprel 18:40 Жаҳон\nдипломатия МУЗОКАРАЛАР РОССИЯ САНКЦИЯЛАР ТУРКИЯ УКРАИНА\nАнқара Украинада дипломатия йули билан ўт очишни тўхтатиш имкониятига ишонади ва Москва ва Киев делегатсиялари ўртасида учрашувлар ташкил этиш бўйича саъй-ҳаракатларни давом эттиради.\nТуркиянинг Россияга қарши санксиялар борасидаги позитсияси халқаро ҳуқуққа асосланган.\nБу ҳақда 14 апрел куни ташқи ишлар вазири Мевлут Чавушўғли маълум қилди, деб ёзади “Анадолу”.\nУнга кўра, Анқара Россия Федерациясига қарши БМТ даражасида келишилган ва маъқулланган барча чораларга амал қилади.\n“Туркия минтақадаги принципал ва мувозанатли сиёсатини давом эттиради”, – деди Туркия вазири.\nУнинг қўшимча қилишича, халқаро майдонда янги совуқ уруш аломатлари бор, айни пайтда Туркиянинг дунёдаги мавқеи мустаҳкамланади.\nЧавушўғли, шунингдек, барча қийинчиликларга қарамай, Украинада ўт очишни тўхтатиш имконияти мавжудлиги ва Анқара Киев ва Москва делегацияларининг янги учрашувларини ташкил этиш бўйича саъй-ҳаракатларини давом эттиришига амин.\nРоссия Федерацияси ва Украина раҳбарларининг Туркияда учрашиши эҳтимолига тўхталар экан, у ҳамма нарса Владимир Путиннинг ижобий жавобига боғлиқлигини таъкидлади.


ҲИЗБУТ ТАҲРИР ФИТНАСИДАН ОГОҲЛАНТИРИШ — Zamaxshariy.uz\nҲИЗБУТ ТАҲРИР ФИТНАСИДАН ОГОҲЛАНТИРИШ\nМаълумки бугунги кунда адашган ва бошқаларни ҳам адаштираётган тоифалар ва гуруҳлар Ислом дини номидан фаолият олиб бормоқда. Буларнинг бундай ғаразли мақсадларга йўғирилган харакатлари бутун мусулмонларга зарар қилаяпди десак адашмаган бўламиз. Анашундай адашган ва мусулмонларга зиён етказаётган оқимлардан бири\n«ҲИЗБУТ ТАҲРИР» (тўлиқ номи «Ҳизб ат-таҳрир ал-исломий» — «Ислом озодлик партияси») — сиёсийлашган диний ташкилот (оқим). Фаластинда Тақиюддин Набҳоний (1909—1979) йилларда асос солган.У«Мусулмон биродарлар»гуруҳининг Фаластин бўлинмасида фаолият юритиб, 1953 йил маслакдошлари билан мазкур бўлинма аъзоларини янги диний-сиёсий партия — «Ҳизбут таҳрир»га бирлаштирган. «Ҳизбут таҳрир» таълимоти Тақиюддин Набҳоний ва унинг издоши Абдул Қадим Заллумнинг «Ислом низоми», «Ислом давлати», «Халифалик», «Исломий оламга қайноқ нидолар», «Ҳизбут таҳрирнинг тушунчалари», «Демократия — куфр низоми» ва «Сиёсий онг» каби китобларида баён этилган. Уларда дунёвий давлат тамойиллари қораланган, демократия, конституция, сайлов каби сиёсий тартибқоидалар инкор қилинган ҳамда диний мутаассиблик ғояларини тарғиб қилиш, сиёсий ҳокимиятни қўлга киритиш ва халифаликка асосланган тузумни ўрнатиш йўллари ифода этилган.\nНабҳоний даставвал мақсад сифатида Фаластинда шариат асосидаги давлат қуришни эътироф этган. Кейинчалик эса у партиянинг асосий мақсади — мусулмон дунёсини бирлаштирувчи ягона халифалик давлатини қуриш, деб эълон қилди. «Ҳизбут таҳрир» фаолияти 1950—60 й. ларда Яқин Шарқда, 1970—80 й. ларда Жан. Осиёда, 1990-йилларда Марказий Осиёда ва МДҲга аъзо бўлган баъзи мамлакатларга тарқалди. Ташкилот Ғарбий Европадаги бир неча мамлакатларда ҳам ўз бўлинмаларига эга. Маълумотларга кўра, ташкилотнинг Буюк Британияда жойлашган бўлинмаси мувофиқлаштирувчи марказ вазифасини бажаради.\n«Ҳизбут таҳрир.» ташкилоти сиёсий ғаразларини Қуръон ва ҳадисларни нотўғри талқин қилиш орқали оқлашга уринади. Шунинг учун ислом дунёсининг таниқли диний намояндалари, жумладан, Саудия Арабистонининг собиқ бош муфтийси, марҳум шайх Бин Боз, Юсуф Қарзовий (Қатар) «Ҳизбут таҳрир» ни «исломни бузувчи» ташкилот сифатида баҳолаганлар. Марказий Осиёнинг етук уламолари Абдулазиз Мансур, Алоуддин Мансур, Муҳаммад Содиқ Муҳаммад Юсуф ва бошқа ўз чиқишларида «Ҳизбут таҳрир» иддаоларини рад этганлар.\nДунёдаги кўзга кўринган уламолар «Ҳизбут таҳрир»нинг ислом умматига келтирганчалик зарарини бошқа ҳеч бир ташкилот келтирмаган дейишган.\nЧунки уларнинг ғоявий даъватлари сабабли кўпгина ёшлар ёш умрини ҳазон қилиб қамалиб кетишди. Улар ислом умматининг бирлигига рахна солишди. Тафриқа ва гурухбозлик келтириб чиқариб уммат ичида фитнага сабаб бўлишди.\nБу оқим ўз мақсадларини фақат ғоявий курашдан иборат деб оқламоқчи бўлишади лекин бу оқим аъзолари тарафидан қилинган қўпорувчилик харакатлари бунинг аксини кўрсатиб турибди.\n1989 йил АҚШнинг Миссури штатида «Мусулмон талабаларнинг байналмилал алоқалари» номи остида ўтган анжуманда «Ҳизбут таҳрир» вакили «мусулмон бўлмаган ҳукуматларга қуролли жиҳод эълон қилиш зарур», деган мазмунда маъруза қилган. Ушбу маъруза бир неча тилларда «Ҳизбут таҳрир» аъзоларига тарқатилган. Ташкилотнинг «ал-Ваъй» («Онг») жур. да ҳам диний мутаассиблик ва экстремизм руҳидаги мақолалар мунтазам бериб борилади. Хусусан, жур. нинг 2001 йил июнь, 170-сонида халифалик қуриш йўлида барча воситаларни қўллаш, жумладан, қотиллик қилиш оқланган ҳамда бегуноҳ одамларнинг ўлимига сабаб бўлувчи террорчи-ҳудкуш (камикадзе) лар «шаҳидлар» қаторига киритилган.\n«Ҳизбут таҳрир» аъзолари қатор мусулмон мамлакатларида қуролли хуружларни амалга оширганлар. Бундай амалиёт 1960 — 1970 йилларда Иорданияда, 1974 йил Мисрда, 1999 йил Ливанда кузатилган. 2000 йил Сурия ҳуқуқни муҳофаза қилиш идоралари ҳукуматга қарши қуролли ғалаён кўтаришга ҳозирлик кўрган 800 нафар «Ҳизбут таҳрир» аъзосини қўлга олган. 2002 йил Филиппинда қўлга олинган «Ҳизбут таҳрир»га мансуб шахслардан кўп миқдорда портловчи моддалар ва ўқотар қуроллар топилган. 2003 й. апр. ойида Исроилнинг Тель-Авив ш. даги кафеларнинг бирида «Ҳизбут таҳрир»нинг Буюк Британиядаги бўлинмаси аъзоси Умар Шариф ва «ал-Муҳожир» экстремистик гуруҳи вакили Осиф Ҳаниф ўзларини портлатиб юборишлари натижасида кўплаб бегуноҳ инсонлар ҳаётдан кўз юмган. «Ҳизбут таҳрир» вакилларининг 2004 йил март-апрель ойларида Тошкент ва Бухорода, июль ойида Тошкентда амалга оширилган террорчилик хуружида иштирок этганлиги суд жараёнларида ўз тасдиғини топди.\nКўриб турганингиздек «Ҳизбут таҳрир» ўзи билиб ёки билмаган ҳолда инсонлар ичида Ислом дини ва мусулмонларга нисбатан салбий фикирлар уйғонишига сабаб бўлмоқда. Динимизда эса “Мусулмон унунг қўлидан ва тилидан мусулмонлар сломат бўладиган яни зарар кўрмайдиган киши” дейилган ҳадиси шарифда.\nҲулоса қиладиган бўлсак «Ҳизбут таҳрир»каби оқим ва гуруҳлар ўзларининг бузуқ мақсадлари ва харакатлари билан мусулмонларга зарар бермоқда.Мусулмонларнинг имом ва олимларини ёмонотлиқ қилиш орқали бу уммат бирлигини парчалашга уринаётган дин душманларига ўзлари билиб ёки билмаган ҳолда ёрдам бермоқдалар.\nБу каби оқимлар мусулмонлар бирлигига раҳна солиш ўрнига уларга фойда берадиган йўлни тутсалар бўлмайдими?\nБугун мусулмонлар яшаётган юртлар илм фанда оқсаётгани ҳаммага маълум шу нарсаларнинг сабабчиси бу каби оқимларнинг фитнаси сабаблидир.Чункии мусулмонлар бир бирлари билан овора бўлиб,илм ва ривожланишдан чалғиб қолмоқдалар.\n«Ҳизбут таҳрир»га ўхшаган оқимлар бу қолоқликнинг сабабини билмайдими? Уларнинг кўпчилиги билмаса ҳам раҳнамолари жуда яхши билади.Чунки уларни молиявий кўмак билан таминлаб турган баъзи ғарб кучлари айнан шу нарсани яъни мусулмонлар ва исломга зарар беришни кўзлаганлар.Валлоҳу аълам.\nPrevious Post:ФИТНА ҚОТИЛЛИКДАН ЁМОНДИР